text:
DITSELA TSA GO BONA BOITUMELO MO LELAPENG
Bua le Ngwana wa Gago wa Dingwaga Tsa Bolesome—Kwantle ga go Ngangisana
“Fa morwadiake a ne a le dingwaga di le 14, o ne a simolola go nkarabisa. Fa ke ne ke mmolelela gore ‘ke nako ya go ja,’ o ne a nkaraba ka gore ‘Ke tla ja fa ke batla.’ Fa ke mmotsa gore a o ile a fetsa go dira ditiro tsa gagwe tsa mo gae, o ne a re ‘Tlogela go ntshwenya!’ Gantsi nna le ene re ne re omana.”—MAKI, JAPAN. *
Fa e le gore o motsadi wa ngwana wa dingwaga tsa bolesome, o tla lemoga gore go nna le dikgotlhang ke nngwe ya dikgwetlho tse dikgolo tsa go nna motsadi—o tlhoka bopelotelele thata. Maria, mmè wa ngwana wa dingwaga di le 14 wa kwa Brazil a re: “Fa morwadiake a nyatsa bolaodi jwa me, go nkgalefisa tota. Re betwa ke pelo thata jaana mo e leng gore re feleletsa re omana.” Carmela, wa kwa Italy, le ene o lebane le kgwetlho e e tshwanang. A re: “Gantsi dikomang tse ke nang le tsone le morwaake di ya magoletsa mo e leng gore o feleletsa a itswalela kwa kamoreng ya gagwe.”
Ke ka ntlha yang fa basha bangwe ba lebega ba le manganga jaana? A ke ka ntlha ya dithaka tsa bone? Gongwe. Baebele ya re ditsala tsa motho di ka nna le tlhotlheletso e kgolo thata, e ka tswa e le e e siameng kgotsa e e sa siamang. (Diane 13:20; 1 Bakorintha 15:33) Mme gape, bontsi jwa boitlosobodutu jo bo ratiwang ke basha gompieno bo dira gore ba akanye gore go tsuologa le go tlhoka tlotlo ke dilo tse di kgatlhang.
Mme go na le dilo tse dingwe tse re tlhokang go di akanyetsa—dilo tse go seng boima go lepalepana le tsone fa o tlhaloganya gore di ka ama jang ngwana wa gago wa dingwaga tsa bolesome. Ela tlhoko dikai dingwe.
GO SIMOLOLA GO NNA LE “MAATLA A GO AKANYA”
Moaposetoloi Paulo o ne a re: “E rile ke le losea, ke ne ke tle ke bue jaaka losea, ke akanye jaaka losea, ke tlhalose dilo jaaka losea; mme e re ka jaanong ke le monna, ke nyeleditse mekgwa ya losea.” (1 Bakorintha 13:11) Jaaka mafoko a ga Paulo a bontsha, bana le bagolo ga ba akanye ka tsela e e tshwanang. Jang?
Gantsi bana ga ba akanyetse dilo kwa teng. Go farologana le seo, bagolo bone gantsi ba kgona go akanyetsa dilo botoka le go dira ditshwetso tse di siameng. Ka sekai, gantsi bagolo ba akanya ka melao ya boitsholo le kafa se ba se dirang se tla amang ba bangwe ka teng. Ba ka tswa ba tlwaetse go akanya ka tsela eo. Basha bone, ga ba tlwaela go akanya jalo.
Baebele e kgothaletsa basha gore ba leke go nna le “bokgoni jwa go akanya.” (Diane 1:4) Tota e bile, Baebele e rotloetsa Bakeresete botlhe go dirisa ‘maatla a bone a go akanya.’ (Baroma 12:1, 2; Bahebera 5:14) Le fa go ntse jalo, ka dinako tse dingwe, e re ka ngwana wa gago wa dingwaga tsa bolesome a na le maatla ao, a ka a dirisa go ngangisana le wena, a ngangisana le ka sengwe se se lebegang se se botlhokwa. Kgotsa a ka bua sengwe se se bontshang gore ga a akanyetse dilo sentle. (Diane 14:12) Mo boemong jo bo ntseng jalo, o ka buisana jang le ene go na le gore lo ngangisane?
LEKA SENO: O se ka wa lebala gore ngwana wa gago wa dingwaga tsa bolesome o leka fela go dirisa bokgoni jwa gagwe jwa go baya mabaka mme a ka nna a fetola mogopolo wa gagwe ka se a se akanyang. Go bona gore tota o akanya eng, sa ntlha, akgola ngwana wa gago wa dingwaga tsa bolesome ka ntlha ya bokgoni jwa gagwe jwa go akanya. (“Ke tlhaloganya se o se buang, tota le fa ke sa dumalane gone.”) Go tswa foo, mo thuse go sekaseka tsela e a akanyang ka yone. (“A o akanya gore se o sa tswang go se bua se tshwanela maemo otlhe?”) O ka gakgamala go bona kafa ngwana wa gago wa dingwaga tsa bolesome a tla akanyetsang sentle ka teng se a se buileng a bo a se baakanya.
Nna kelotlhoko ka seno: Fa o buisana le ngwana wa gago wa dingwaga tsa bolesome, o se ka wa akanya gore ka metlha ke wena o tshwanetseng go dira tshwetso ya bofelo. Tota le fa go lebega ngwana wa gago wa dingwaga tsa bolesome a sa go reetsa, gantsi go tla nna le sengwe se se tla mo solegelang molemo mo puisanong ya lona go feta kafa o neng o akantse ka teng—kgotsa go feta kafa ene a neng a ka dumela ka teng. O se ka wa gakgamala fa mo malatsing a sekaenyana fela, ngwana wa gago a dumalana le wena kgotsa a bo a dira e kete o ne a ntse a akantse jalo.
“Ka dinako tse dingwe nna le morwaake re ngangisana ka dilo tse di sa reng sepe—ka sekai, fa ke mmolelela gore a go somarele dilo kgotsa gore a tlogele go rumola monnawe. Mme gantsi go lebega a batla gore ke mmotse gore o ne a akantse eng le gore ke bontshe gore ke a tlhaloganya mme ke re, ‘Ehe, go ntse jalo’ kgotsa ‘Kante o akanya jalo.’ Fa ke akanya ka seo, ke bona gore fa nkabo ke buile sengwe se se tshwanang le seo, gongwe re ka bo ile ra se ka ra nna le dikomang tse dintsi jalo.”—Kenji, Japan.
O ITLHOPHELA DILO TSE A DI DUMELANG
Karolo e e botlhokwa ya go godisa ngwana wa gago yo mosha ke go dira gore fa a tswa mo gae a bo a kgona go nna mogolo yo o nang le maikarabelo. (Genesise 2:24) Seo se akaretsa gore a simolole go batla go supa gore ke motho yo o ntseng jang—ka mekgwa ya gagwe, dilo tse a di dumelang le melao e a tshelang ka yone. Fa mosha yo o setseng a itse gore o batla go nna motho yo o ntseng jang a lebane ke kgatelelo ya go dira se se sa siamang, o tla dira se se fetang fela go akanya ka ditlamorago tsa gone. O tla ipotsa jaana: ‘Ke motho yo o ntseng jang? Ke tshela ka melao e e ntseng jang? Motho yo o tshelang ka melao e e ntseng jalo o ne a tla dira eng mo seemong seno?’—2 Petere 3:11.
Baebele e re bolelela ka Josefa, lekawana lengwe le le neng le itse gore le batla go nna motho yo o ntseng jang. Ka sekai, fa mosadi wa ga Potifaro a mo rotloetsa go tlhakanela dikobo le ene, Josefa o ne a araba a re: “Ke ka dira jang bosula jo bogolo jono ka leofela Modimo?” (Genesise 39:9) Le fa gone Baiseraele ba ne ba ise ba newe molao o o iletsang boaka, Josefa o ne a tlhaloganya tsela e Modimo a lebang kgang eno ka teng. Mo godimo ga moo, mafoko a a reng “ke ka” a bontsha gore o ne a leba dilo ka tsela e Modimo a di lebang yone—sengwe se se bontshang gore e ne e le motho yo o ntseng jang.—Baefeso 5:1.
Ngwana wa gago le ene o simolotse go bontsha gore o batla go nna motho yo o ntseng jang. Seno ke selo se sentle, ka gonne dilo tse a di dumelang di tla mo thusa go lebana le kgatelelo ya balekane ba gagwe le gore a se ka a ineela. (Diane 1:10-15) Kafa letlhakoreng le lengwe, go bo a setse a batla go itshupa gore ke motho yo o ntseng jang go ka dira gore a batle go ngangisana le wena. Fa seo se direga, o ka dira eng?
LEKA SENO: Go na le gore lo simolole go ngangisana, boeletsa se a se buileng. (“Mma ke go tlhaloganye sentle. A o a re . . . ”) Go tswa foo, botsa dipotso. (“Ke eng se se dirang gore o ikutlwe jalo?” kgotsa “Ke eng se se dirileng gore o dire tshwetso e e ntseng jalo?”) Dira gore ngwana wa gago a ntshe maikutlo a gagwe. Mo letle gore a tlhalose dilo tse a di dumelang. Fa e le gore maikutlo a a nang le one a bakiwa fela ke go bo lo sa rate dilo tse di tshwanang mme e se kgang ya gore se a se buang se siame kgotsa ga se a siama, bontsha ngwana wa gago gore o tlotla tsela e a ikutlwang ka yone—tota le fa o sa dumalane ka botlalo le ene.
Go batla go supa gore ke motho yo o ntseng jang—le go bo a batla go itlhophela dilo tse a di dumelang—go tlwaelegile e bile go ka mo thusa. Tota e bile, Baebele ya re Bakeresete ga ba a tshwanela go nna jaaka bana ba bannye ‘ba heheutlwa ke makhubu e bile ba akgaakgelwa kwa le kwa ke phefo nngwe le nngwe ya thuto.’ (Baefeso 4:14) Ka jalo, kgothaletsa o bo o letle ngwana wa gago go ikitse le go itlhophela dilo tse a di dumelang.
“Fa ke bontsha bomorwadiake gore ke ikemiseditse go ba reetsa, ba iketleeletsa thata go akanya ka tsela e ke ikutlwang ka yone le fa bone ba sa ikutlwe jalo. Ke nna kelotlhoko gore ke se ka ka ba patelela go akanya ka tsela e nna ke akanyang ka yone mme ke dira gore ba itlhophele se ba se dumelang.”—Ivana, Czech Republic.
TLHOMAMA, MME O NNE TEKATEKANO
Jaaka bana ba bannye, bana bangwe ba dingwaga tsa bolesome ba ithutile go nna ba boeletsa selo se le sengwe go dira gore batsadi ba bone ba ineele. Fa e le gore seo se direga gantsi mo lelapeng la gago, nna kelotlhoko. Le fa go ineela go ka tswa go dira gore o ikhutse ka nakwana, fa o ineela o tla bo o ruta ngwana wa gago wa dingwaga tsa bolesome gore go ngangisana ke tsela ya go bona se a se batlang. Tharabololo ke eng? Latela kgakololo eno ya ga Jesu: “A lefoko la lona la Ee le reye Ee, Nnyaa wa lona, Nnyaa.” (Mathaio 5:37) Gantsi basha ba ka se ngangisane le wena fa ba itse gore o tlhomame.
Ka nako e tshwanang, nna tekatekano. Ka sekai, letla ngwana wa gago go tlhalosa gore ke ka ntlha yang fa a akanya gore nako e a e beetsweng ya go tla gae e tshwanetse go fetolwa mo lekgetlhong le le rileng. Mo maemong a a ntseng jalo, ga o ineele go gatelelwa mme o latela fela kgakololo eno ya Baebele: “A go nna tekatekano ga lona go itsiwe mo bathong botlhe.”—Bafilipi 4:5.
LEKA SENO: Nnang le kokoano ya lelapa e mo go yone go tlotliwang ka dinako tsa go tla gae le melao e mengwe ya mo lelapeng. Bontsha gore o ikemiseditse go reetsa le go sekaseka mabaka otlhe pele ga o dira tshwetso. Roberto, rre mongwe wa kwa Brazil o akantsha jaana: “Bana ba dingwaga tsa bolesome ba tshwanetse go bona gore batsadi ba bone ba ikemiseditse go dumela fa ba ba kopa sengwe, fa e le gore se ba se kopang ga se thulane le molaomotheo ope wa Baebele.”
Gone ke boammaaruri gore ga go na motsadi ope yo o itekanetseng. Baebele ya re: “Re kgotšwa makgetlo a le mantsi.” (Jakobe 3:2) Fa o lemoga gore ka tsela nngwe o dirile gore lo ngangisane, o se ka wa okaoka go kopa maitshwarelo mo ngwaneng wa gago wa dingwaga tsa bolesome. Fa o dumela gore o dirile phoso o tlhoma sekao sa go nna boikokobetso mme seo se tla thusa ngwana wa gago gore le ene a dire jalo.
“Nako nngwe fa re sena go ngangisana, fa ke sena go ritibala, ke ne ka kopa morwaake maitshwarelo. Seo se ne sa dira gore le ene a ritibale mme ga dira gore go nne motlhofo gore a ntheetse.”—Kenji, Japan.
^ ser. 3 Maina mo setlhogong seno a fetotswe.
IPOTSE JAANA . . .
Ke ditsela dife tse nka tswang ke dira gore re nna le ngwana wa me wa dingwaga tsa bolesome re ngangisane?
Nka dirisa jang tshedimosetso e e mo setlhogong seno go tlhaloganya ngwana wa me wa dingwaga tsa bolesome botoka?
Nka dira eng go buisana le ngwana wa me wa dingwaga tsa bolesome—kwantle ga go ngangisana?


c: text/html

text:
Genesise 40:1-23
5 Mme boobabedi ba lora toro, mongwe le mongwe toro ya gagwe mo bosigong bo le bongwe, mongwe le mongwe toro ya gagwe ka phuthololo ya yone, motsholasenwelo le mmesi ba e neng e le ba kgosi ya Egepeto ba e neng e le magolegwa mo ntlong ya kgolegelo. 6 E rile Josefa a tsena kwa go bone mo mosong mme a ba bona, bonang, ba bo ba lebega ba kotlomane pelo. 7 Mme a simolola go botsa badiredi ba ga Faro ba ba neng ba na le ene mo kgolegelong ya ntlo ya mong wa gagwe, a re: “Ke ka lebaka la eng difatlhego tsa lona di tlhoname gompieno?” 8 Foo ba mo raya ba re: “Re lorile toro, mme ga re na mophutholodi.” Mme Josefa a ba raya a re: “A diphuthololo ga se tsa Modimo? Tsweetswee, e mpoleleleng.”
9 Mme molaodi wa batsholadinwelo a bolelela Josefa toro ya gagwe mme a mo raya a re: “Mo torong ya me, bona, go ne go na le mofine fa pele ga me. 10 Mme mo mofineng go ne go na le dikalana di le tharo, mme go bonala o ne o mela matlhogela. Dithunya tsa one di ne tsa tswa. Masitlha a one a ne a budusa morara wa one. 11 Mme senwelo sa ga Faro se ne se le mo seatleng sa me, mme ka tsaya morara ka o gamolela mo teng ga senwelo sa ga Faro. Morago ga moo ka naya Faro senwelo mo seatleng.” 12 Foo Josefa a mo raya a re: “Phuthololo ya yone ke e: Dikalana tse tharo ke malatsi a le mararo. 13 Mo malatsing a le mararo go tloga jaanong Faro o tla tsholetsa tlhogo ya gago mme ruri o tla go busetsa kwa tirong ya gago; mme o tla naya Faro senwelo mo seatleng sa gagwe, kafa mokgweng wa pele fa o ne o dira o le motsholasenwelo wa gagwe. 14 Le fa go ntse jalo, fa dilo di simolola go go tsamaela sentle o nne o nkgakologetswe, mme tsweetswee, o ntirele bopelonomi jwa lorato o bo o nkumake mo go Faro, mme o nketshe mo ntlong eno. 15 Gonne tota ke ne ka utswiwa kwa lefatsheng la Bahebera; mme le fano ga ke a dira sepe gotlhelele se ba tshwanetseng go ntsenya mo lehuting la kgolegelo ka ntlha ya sone.”
16 E rile molaodi wa babesi ba senkgwe a bona gore o ne a phutholotse sengwe se se molemo, le ene a raya Josefa a re: “Le nna ke ne ke lora, mme bona, ga bo go le diroto di le tharo tsa senkgwe se sesweu mo tlhogong ya me, 17 mme mo serotong se se kwa godimodimo go ne go na le dilo tse di jewang tsa mefuta yotlhe tsa ga Faro, tiro ya mmesi, mme go ne go na le dinonyane di di ja mo serotong mo godimo ga tlhogo ya me.” 18 Foo Josefa a araba a re: “Phuthololo ya yone ke e: Diroto tse tharo ke malatsi a le mararo. 19 Mo malatsing a le mararo go tloga jaanong Faro o tla tsholetsa tlhogo ya gago a e tlosa mo go wena mme ruri o tla go kaletsa mo koteng; mme dinonyane di tla ja nama ya gago mo go wena.”
20 Jaanong mo letsatsing la boraro go ne ga diragala gore e bo e le letsatsi la botsalo jwa ga Faro, mme a direla batlhanka botlhe ba gagwe moletlo a ba a tsholetsa tlhogo ya molaodi wa batsholadinwelo le tlhogo ya molaodi wa babesi ba senkgwe mo gare ga batlhanka ba gagwe. 21 Ka gone a busetsa molaodi wa batsholadinwelo kwa tirong ya gagwe ya motsholasenwelo, mme a tswelela go naya Faro senwelo mo seatleng. 22 Mme molaodi wa babesi ba senkgwe a mo kaletsa, fela jaaka Josefa a ne a ba neile phuthololo. 23 Le fa go ntse jalo, molaodi wa batsholadinwelo a se ka a gakologelwa Josefa mme a mo lebala.

robotstxt: allowed

filter: keep


text:
Motse wa Pandamatenga
Pandamatenga ke motse o mo kgaolong ya Bokone-bophirima jwa, Botswana. Motse o o gaufi le molelwane wa Zimbabwe, lefelo la molelwane o le itsewe ka leina la Pandamatenga.
Kgwebo ya tsa temo-thuo e dirwa thata mo masimong a dikaganyeditseng motse wa Pandamatenga, kwa go tlhagileng metlhale e mecha ya didirisiwa tsa temo thuo go tsweng Australia tse di tokafaditseng seemo sa tsa temo thuo. Palo batho kwa Pandamatenga ka ngwaga wa 2001 e ne le 1545.
Kgwebo ya tsa temo-thuo e dirwa thata mo masimong a dikaganyeditseng motse wa Pandamatenga, kwa go tlhagileng metlhale e mecha ya didirisiwa tsa temo thuo go tsweng Australia tse di tokafaditseng seemo sa tsa temo thuo. Palo batho kwa Pandamatenga ka ngwaga wa 2001 e ne le 1545.
This is an excerpt from the article Motse wa Pandamatenga from the Wikipedia free encyclopedia. A list of authors is available at Wikipedia.


text:
Toropo ya Lobatse
Lobatse ke toropo mo borwa botlhaba jwa Botswana,dikhilomitara di le masome a supa go tswa borwa jwa toropo kgolo Gaborone,mo twatswaneng e e yang bokone jwa Gaborone. lobatse o na le batho ba le dikete tse masome a mabedi le boferabongwe le makgolo a le masupa. The town is an administrative district, with a Town Council.Toropo ya kgaolo ya makgotla,katoropo ya khansele.
This is an excerpt from the article Toropo ya Lobatse from the Wikipedia free encyclopedia. A list of authors is available at Wikipedia.


text:
Xakao
Xakao ke motsana yo mo kgaolong ya bokone botlhaba jwa Botswana O bonwa gaufi le molelwane wa Namibia, fa noka ya Okavangoe tsenang teng mo Botswana Mo palo bathong ya ngwaga wa dikete tse pedi le bongwe dipalo tsa batho ba ba nnang mo motseng o dine di tsamaya ko seketeng le masome a mane le borobabongwe.
Banni ba namolwa mo luhumeng la nta ya tlhogo[baakanya | edit source]
Kago ya matlo a le masome a robabongwe le motso ka tlhwatlhwa ya P840 000 a a agelwang batho ba ba neng ba tlhasetswe ke morwalela mo kgaolong ya Okavango ngogola e tsweletse sentle.Molomaganya ditiro tsa lenaneo la Ipelegeng wa kgaolo ya Okavango, Rre Ogoditsemang Seleme o boletse mo potsolotsong gore mo palong eo go setse go fedile matlo a le lesome le borobabobedi fa a mangwe a le masome a mararo a solofetswe go fela mo kgweding eno ya Mopitlo.Rre Seleme a re mangwe a matlo ao a solofetswe go agwa kwa Xakao, kwa go solofetswe go agwa matlo ale 29, Gunotsoga 15, Kauxwi a le 14, Eretsha a le matlhano, mme kwa Ikoga, Sepopa le Gudigwa go solofetswe go agwa matlo a le mane motse mongwe le mongwe fa kwa motseng wa Kajaja go solofetswe go agwa ntlo ele nngwe fela[1].
Babereki ba Ipelegeng ba maoto a tshupa mo tirong[baakanya | edit source]
Le fa gontse jalo, Rre Seleme o ngongoregetse batho ba ba berekang mo lenaneong la Ipelegeng ka go nna boitseme mo tirong ya bone, selo se a rileng se nyafatsa ditiro tsa Ipelegeng mo kgaolong ya Okavango.A re o setse a lemogile gore go na le bagolwane bangwe ba ba palelwang ke boikarabelo jwa go laola babereki ba bone kwa tirong ka lebaka la gore bangwe ke ditsala le masika jalo, jalo.A re ke gangwe le gape a fitlhela babereki bangwe ba seyo mo tirong, bangwe ba tla morago ga nako, bangwe ba ngwega mo tirong fa bangwe ba fitlhelwa ba ntse ka fa tlase ga ditlhare ka nako ya tiro se se leng kgatlhano le tsamaiso ya puso kgotsa melawana ya tsa pereko.O kopile badiri bao go dira tiro ya bone ka botswerere, bonatla, bofefo le ka mowa wa boipelego le lorato go tsholetsa itsholelo ya lefatshe la bone e e ikaegileng ka bone.Rre Seleme a re yo o sa kgoneng go bereka o ka sutela yo mongwe go tsweledisa tiro ya puso.
Dipadi tse dingwe[baakanya | edit source]
Coordinates: 18°18′27″S 21°53′22″E / 18.30750°S 21.88944°E


text:
Sekgalagadi
Contents
Ritso jha Botswana gka kakarejo[baakanya | edit source]
Morahe wa batjho ba letso la Bantu, Basarwa le Khoi ba tholega bokone jhwa Africa. Morahe o, wabo o horosha bokone beya bothaba jhwa Africa, mme ele morahe wa ntha go rula mo lehelo la Cape mo lehatsheng la Africa borwa gka rigwaga jha bo 300A.D. Gka 1961 Batjho ba ga MmaMosadinyana ba ne bona gole botoka gore Botswana a ikemele ale wane go jhwa Afrika Borwa. Merahe e meberi e ya Basarwa le Khoi, mojhwa ga lobagkanyana ba bo be latjela morahe wa Bantu lehelo la Cape.[1].
Tjeme ya shekgalagari[baakanya | edit source]
Kihisano mmogo ye, lebakjga layo ke go legka gore encyclopedia ya matshotsho othe a mahatshe a harologanyego, mme e bile a sha sogkameye mo lethakoring lengwe ebile a rihisiwa ke motjho mongwe le mongwe mo interneteng mahala.Wikipedia ha e ruwelelwe, ebile e gka rihisiwa go bata thaloso ya shengwe le shengwe, le go baakanya je riseye ritchenyijwe.Gka gore mongwe le mongwe o kgona go tchenya she o she batayo, Wikipedia ha e go tshepise gore she o gka she hithela e gka dgwa ele boammaruri dgotlhe kgotsa nnete e heleyeyo.O gka legkeledga ka Sandbox, Shekgalagadi Wikipedia e, e na le ri article rile lesome le bosupa. Go tshola malebela kgotsa go poponyeja go bona gore o ka kwala eng, o gka bula wa thola gore batjho ba kopile eng.[2].
Morahe wa Basarwa le Bakgalagadi[baakanya | edit source]
Motjho wa letso la Sesarwa , Khoi le Bakgalagadi ba bowna mo digkaolong gka go harologana bophirima mo Aforika. Mo lehaching la Botswana go nale morahe wa Basarwa ole moraro ha morahe wa Khoi ole lesome le bobedi le morahe wa Bakgalagadi one o hejta bothano. Batjho ba puo ee ya Basarwa gantsi ba bonwa digkaolong jhe di tjengnyanatjang jhwa gka bo Hukuntsi, Inalegolo, Lehututu, Ncojane, Khakhea, Mabutsane le Sekoma.Ha mbangwee bona be bonwa mogkaolong Kweneng mo Khekhenye le Luzwe(Dutlwe). Bakgalagari ke batjho ba morahe wa Bantu jwagka Batswana, Bakalanga le Batswapong. Morahe o ke Batswana e bile ke Sotho-Tswana[3].


text:
A Baebele e a Ikganetsa?
Karabo ya Baebele
Nnyaa, Baebele e a dumalana. Le fa ditemana dingwe tsa Baebele di ka lebega di ikganetsa, gantsi di ka tlhaloganngwa sentle fa go dirisiwa nngwe ya dintlha tse di latelang:
Ela tlhoko se go buiwang ka sone. Go ka lebega e kete mokwadi o a ikganetsa fa kgang e a buang ka yone e sa tlhaloganngwe.
Ela tlhoko tsela e mokwadi a lebang dilo ka yone. Basupi ba ba boneng tiragalo nngwe ba ka e tlhalosa ka nepo mme ba sa dirise mafoko a a tshwanang kgotsa ba sa bue dintlha tse di tshwanang.
Akanya ka dilo tse di amanang le hisitori le dingwao.
Dira pharologanyo fa gare ga mafoko a a tshwantshanyang le a a tlhalosang dilo jaaka di ntse.
Ela tlhoko gore go ka twe motho o dirile tiro nngwe—tota le fa a sa e dira ka boene. *
Dirisa thanolo e e nepileng ya Baebele.
Tila go amanya se Baebele e se buang le dithuto kgotsa dikgopolo tse di seng boammaaruri tsa bodumedi.
Dikai tse di latelang di bontsha kafa dintlha tseno di ka tlhalosang ka gone ditemana dingwe tse di ka lebegang di ikganetsa.
Ntlha 1: Se go buiwang ka sone
Fa e le gore Modimo o ne a ikhutsa ka letsatsi la bosupa, goreng go twe o ntse a dira? Se go buiwang ka sone mo pegong ya popo e e mo go Genesise, se bontsha gore mafoko a a reng Modimo o ne a “ikhutsa ka letsatsi la bosupa mo tirong yotlhe ya gagwe e a e dirileng,” a kaya tiro ya go bopa lefatshe. (Genesise 2:2-4) Jesu o ne a sa ganetse mafoko ao fa a ne a re Modimo “o ntse a dira go fitlha jaanong” ka gonne o ne a bua ka ditiro tse dingwe tsa Modimo. (Johane 5:17) Ditiro tsa Modimo di akaretsa go tlhotlheletsa go kwalwa ga Baebele, go kaela le go tlhokomela batho.—Pesalema 20:6; 105:5; 2 Petere 1:21.
Ntlha 2 le 3: Tsela e mokwadi a lebang dilo ka yone le hisitori
Jesu o ne a le kwa kae fa a ne a fodisa monna wa sefofu? Buka ya Luke ya re Jesu o ne a fodisa monna wa sefofu “fa a ne a fitlha gautshwane le Jeriko,” fa pego e e tshwanang le eno e e mo go Mathaio yone e bua ka banna ba babedi ba difofu mme e re tiragalo eno e diragetse fa Jesu a “tswa mo Jeriko.” (Luke 18:35-43; Mathaio 20:29-34) Dipego tseno tse pedi di kwadilwe ka tsela e e sa tshwaneng mme di a tlatsana. Fa re bua ka palo ya banna bao, Mathaio o ne a bua palo ya bone a re ba ne ba le babedi, fa Luke ene a tlhoma mogopolo mo monneng a le mongwe yo Jesu a neng a bua le ene. Fa go tliwa mo kgannyeng ya lefelo, baithutamarope ba re mo motlheng wa ga Jesu Jeriko e ne e le motse o o gabedi, mme motse wa bogologolo wa Sejuda o ne o le dikilometara di ka nna 1,5 go tswa kwa motseng o mosha wa Roma. Jesu a ka tswa a ne a le fa gare ga metse eno e mebedi fa a dira kgakgamatso eo.
Ntlha 4: Mafoko a a tshwantshetsang sengwe le a a tlhalosang dilo jaaka di ntse
A lefatshe le tla senngwa? Mo go Moreri 1:4, Baebele ya re “lefatshe le eme ka bosakhutleng,” e leng se batho ba tsayang gore se ganetsana le mafoko a yone a a reng “lefatshe le ditiro tse di mo go lone di tla lailwa ke molelo.” (2 Petere 3:10, Baebele e e Boitshepo) Le fa go ntse jalo, mo Baebeleng lefoko “lefatshe” le kgona go dirisiwa ka tsela ya mmatota fa go buiwa ka polanete, gape le dirisiwa go tshwantshetsa batho ba ba nnang mo go lone. (Genesise 1:1; 11:1) Go senngwa ga “lefatshe” mo go tlhalosiwang mo go 2 Petere 3:10 ga go kaye gore polanete ya rona e tla lailwa ka molelo mme go kaya “go senngwa ga baikepi.”—2 Petere 3:7.
Ntlha 5: Yo o dirileng tiro
Kwa Kaperenama, ke mang yo o neng a isa kopo ya modiredi wa masole kwa go Jesu? Mathaio 8:5, 6 ya re modiredi wa masole o ne a tla kwa go Jesu, fa Luke 7:3 yone e re o ne a romela banna ba bagolwane ba Bajuda go isa kopo eo. Pego eno ya Baebele e e lebegang e ikganetsa e ka kaya gore modiredi wa masole ke ene a neng a ntsha kopo mme a romela banna ba bagolwane gore e nne baemedi ba gagwe.
Ntlha 6: Thanolo e e nepileng
A rotlhe re a leofa? Baebele ya re rotlhe re ruile boleo mo mothong wa ntlha e bong Adame. (Baroma 5:12) Dithanolo tse dingwe di lebega di sa dumalane le seno ka gonne tsa re motho yo o siameng “ga a leofe” kgotsa “ga a dire boleo.” (1 Johane 3:6, Baebele e e Boitshepo; King James Version) Le fa go ntse jalo, mo puong ya ntlhantlha ya Segerika, lediri “boleo” le le dirisitsweng mo go 1 Johane 3:6 le mo pakajaanong, mme ka tlwaelo mo puong eno le kaya tiro e e tswelelang. Go na le pharologanyo fa gare ga boleo jo re bo ruileng, jo re sa kgoneng go bo tila le jwa ka boomo jwa go itlwaetsa go sa ikobele melao ya Modimo. Ka jalo, dithanolo dingwe di tlhalosa kgang eno sentle ka go dirisa mafoko a a jaaka “ga a tsamaye mo boleong” kgotsa “ga a itlwaetse go dira boleo.”—Thanolo ya Lefatshe le Lesha; Phillips.
Ntlha 7: Baebele, e seng dithuto tsa batho
A Jesu o lekana le Modimo kgotsa o monnye mo go Ene? Nako nngwe Jesu o ne a re: “Nna le Rara re mongwe fela,” mo go ka lebegang go ganetsana le se a ileng a se bua fa a re “Rara o mogolo bogolo go nna.” (Johane 10:30; 14:28) E le gore re tlhaloganye ditemana tseo sentle, re tshwanetse go sekaseka se Baebele e se buang ka Jehofa le Jesu go na le go leka go dira gore ditemana tseno di tsamaisane le thuto ya Tharonngwe e e sa tsweng mo Baebeleng. Baebele e bontsha gore Jehofa ke Rraagwe Jesu e bile ke Modimo wa ga Jesu, yo tota le ene Jesu a mo obamelang. (Mathaio 4:10; Mareko 15:34; Johane 17:3; 20:17; 2 Bakorintha 1:3) Jesu ga a lekane le Modimo.
Se Jesu a neng a se bua fa a re “Nna le Rara re mongwe fela” se bontsha gore o ne a tlhalosa kafa ene le Rraagwe, e bong Jehofa Modimo ba leng seoposengwe ka gone mo go se ba ikaelelang go se dira. Moragonyana Jesu o ne a re: “Rara o seoposengwe le nna le nna ke seoposengwe le Rara.” (Johane 10:38) Jesu o ne a rapelela balatedi ba gagwe gore le bone ba nne seoposengwe, fa a ne a re: “Ke ba neile kgalalelo e o e nneileng, gore ba tle ba nne mongwe fela jaaka rona re le mongwe fela. Nna ke le seoposengwe le bone mme wena o le seoposengwe le nna.”—Johane 17:22, 23.
^ ser. 8 Ka sekai, mo setlhogong se se buang ka Taj Mahal, Encyclopædia Britannica ya re “kago eo e agilwe ke mmusimogolo wa Mughal e bong Shah Jahān.” Le fa go ntse jalo, ga a e aga ka boene ka gonne setlhogo seno se tswelela ka go re, “go ne ga thapiwa batho ba feta 20 000” fa e agiwa.


text:
KGAOLO YA BORATARO
Baswi ba Kae?
Go direga eng ka rona fa re swa?
Ke ka ntlha yang fa re swa?
A go itse boammaaruri ka loso go tla re gomotsa?
1-3. Batho ba ipotsa dipotso dife ka loso, mme ditumelo tse di farologaneng di ba naya dikarabo dife tse di sa tshwaneng?
TSENO ke dipotso tse batho ba sa bolong go nna ba ipotsa tsone ka dingwagangwaga. Ke dipotso tse di botlhokwa. Go sa kgathalesege gore re bomang kgotsa gore re nna kae, dikarabo tsa tsone di re ama rotlhe.
2 Mo kgaolong e e fetileng, re bone gore setlhabelo sa thekololo sa ga Jesu Keresete se re buletse tsela jang ya go bona botshelo jo bo sa khutleng. Gape, re ithutile gore Baebele e bolelela pele nako ya fa “loso lo tla bo lo seyo.” (Tshenolo 21:4) Gone jaanong, rotlhe re sa ntse re swa. Kgosi e e botlhale Solomone o ne a re: “Batshedi ba a itse gore ba tla swa.” (Moreri 9:5) Re leka go tshela lobaka lo loleele ka moo re ka kgonang ka gone. Le fa go ntse jalo, re ipotsa gore go tla direga eng ka rona fa re swa.
3 Re a hutsafala fa batho ba re ba ratang ba swa. E bile re ka nna ra botsa jaana: ‘Go diragetse eng ka bone? A ba a boga? A ba a re bona? A re ka kgona go ba thusa? A re tla tsamaya re ba bona gape?’ Ditumelo tsa lefatshe di araba dipotso tseno ka dikarabo tse di sa tshwaneng. Dingwe tsa tsone di ruta gore fa o tshela botshelo jo bo siameng, o tla ya legodimong mme fa o tshela botshelo jo bo sa siamang, o tla tuka mo lefelong la tlhokofatso. Ditumelo tse dingwe tsone di ruta gore fa batho ba swa, ba fetela kwa lefelong la semoya go ya go nna le bagologolwane ba bone kwa go lone. Tse dingwe di ruta gore baswi ba ya kwa lefelong lengwe le le kafa tlase ga lefatshe go ya go atlholwa morago ga moo ba bo ba tsalwa gape e le ditshedi dingwe di sele.
4. Ditumelo di le dintsi di na le kgopolo efe e e tshwanang ka loso?
4 Dithuto tseno tsotlhe di na le kgopolo e le nngwe fela e e tshwanang—ya gore go na le sengwe mo teng ga rona se se tswelelang se tshela fa mmele o swa. Mo e batlang e nna ditumelo tsotlhe, tsa nako e e fetileng le tsa gone jaanong, di bontsha gore ka tsela nngwe re tswelela pele re tshela re kgona go bona, go utlwa le go akanya. Mme seo se ka kgonega jang tota? Ditemotshi tsa rona, mmogo le dikakanyo tsa rona, tsotlhe fela di amana le go dira ga boboko jwa rona. Fa re swa, boboko jwa rona bo tlogela go bereka. Megopolo ya rona, maikutlo le ditemotshi tsa rona ga di tswelele di dira ka tsela nngwe ya kgakgamatso. Fa boboko bo swa, le tsone di a swa.
TOTA GO DIREGA ENG FA RE SWA?
5, 6. Baebele e ruta eng ka boemo jwa baswi?
5 Jehofa, Mmopi wa boboko o itse sentle se se diregang fa re swa. Tota e bile mo Lefokong la gagwe e leng Baebele, o tlhalosa boemo jwa baswi. Thuto ya yone e e utlwalang sentle ke gore: Fa motho a sule, ga a tlhole a le teng. Loso ke phapang ya botshelo. Baswi ga ba bone, ga ba utlwe e bile ga ba akanye sepe. Fa re swa, ga go karolo epe mo go rona e e sa sweng. Ga re na moya o o sa sweng. *
6 Fa Solomone a sena go bolela gore batshedi ba a itse gore ba tla swa, o ne a re: “Mme fa e le baswi bone, ga ba itse sepe gotlhelele.” Morago ga moo o ne a tlhalosa boammaaruri jwa motheo jwa gore baswi ga ba ka ke ba kgona go rata motho le fa e le go mo tlhoa le gore “ga go na tiro le fa e le go loga maano le fa e le kitso le fa e le botlhale kwa [lebitleng].” (Moreri 9:5, 6, 10) Ka tsela e e tshwanang, Pesalema 146:4 ya re fa motho a swa, “dikakanyo tsa gagwe di a nyelela.” Re batho ba ba swang e bile ga go na karolo epe mo go rona e e tswelelang e tshela fa mmele o swa. Botshelo jo re bo tshelang bo tshwana fela le kgabonyana e e mo kereseng. Fa o tima kgabo eo, ga go na kwa e yang teng. E a nyelela.
SE JESU A SE BUILENG KA LOSO
7. Jesu o ne a tlhalosa loso jang?
7 Jesu Keresete o ile a bua ka boemo jwa baswi. E ne e le fa a ne a bua ka Lasaro, monna yo e neng e le tsala ya gagwe yo ka nako eo a neng a sule. Jesu o ne a raya barutwa ba gagwe a re: “Lasaro tsala ya rona o ile go ikhutsa.” Barutwa ba ne ba akanya gore Jesu o ne a raya gore Lasaro o ne a robetse a ikhuditse, gore a fole. Ba ne ba sa mo tlhaloganye. Jesu o ne a ba tlhalosetsa a re: “Lasaro o sule.” (Johane 11:11-14) Ela tlhoko gore Jesu o ne a tshwantsha loso le go ikhutsa, gape o ne a le tshwantsha le boroko. Lasaro o ne a se kwa legodimong kgotsa mo diheleng tse di tukang. O ne a sa kopana le baengele kgotsa le bagologolwane ba gagwe. Lasaro o ne a sa tsalwa e le setshedi sengwe se sele. O ne a ikhuditse mo losong, jaaka e kete o ne a robetse boroko jo bogolo e bile a sa lore sepe. Go na le ditemana tse dingwe gape tse di tshwantshang loso le boroko. Ka sekai, fa morutwa Setefane a ne a bolawa ka go kgobotlediwa ka maje, Baebele ya re o ne “a robala.” (Ditiro 7:60) Ka tsela e e tshwanang, moaposetoloi Paulo o ne a kwala ka bangwe mo motlheng wa gagwe ba ba neng ba “robetse” mo losong.—1 Bakorintha 15:6.
8. Re itse jang gore boikaelelo jwa Modimo e ne e se gore batho ba swe?
8 A e ne e le boikaelelo jwa Modimo go tloga kwa tshimologong gore batho ba swe? Nnyaa! Jehofa o dirile gore batho ba tshelele ruri mo lefatsheng. Jaaka fa re ithutile pelenyana mo bukeng eno, Modimo o ne a baya batho ba ntlha ba babedi mo paradaiseng e e itumedisang. O ne a ba naya mebele e e itekanetseng. Jehofa o ne a batla gore dilo di ba tsamaele sentle. A go na le motsadi ope yo o lorato yo o batlang gore bana ba gagwe ba bogisiwe ke botsofe le loso? Nnyaa! Jehofa o ne a rata bana ba gagwe e bile a batla gore ba itumele ka bosakhutleng mo lefatsheng. Baebele e bolela jaana ka batho: “[Jehofa] o tsentse bosakhutleng mo pelong ya bone.” (Moreri 3:11) Modimo o re bopile re na le keletso ya go tshelela ruri. E bile o dirile thulaganyo ya gore keletso eo e diragadiwe.
LEBAKA LA GO BO BATHO BA SWA
9. Jehofa o ne a beela Adame thibelo efe, mme ke ka ntlha yang fa go ne go se thata go ikobela taelo eno?
9 Ke ka ntlha yang he fa batho ba swa? Go bona karabo, re tshwanetse go sekaseka gore go ne ga direga eng ka nako ya fa go ne go na le monna a le mongwe fela le mosadi a le mongwe mo lefatsheng. Baebele e tlhalosa jaana: “Jehofa Modimo a dira gore go mele mo mmung setlhare sengwe le sengwe se se eletsegang mo ponong ya motho e bile se le molemo go ka nna dijo.” (Genesise 2:9) Le fa go ntse jalo, ba ne ba beetswe thibelo e le nngwe fela. Jehofa o ne a raya Adame a re: “O ka nna wa ja mo setlhareng sengwe le sengwe sa tshingwana gore o bo o kgotsofale. Mme fa e le setlhare sa kitso ya molemo le bosula sone o se ka wa ja mo go sone, gonne ka letsatsi le o jang mo go sone ruri o tla swa.” (Genesise 2:16, 17) Go ne go se thata go ikobela taelo eno. Go ne go na le ditlhare tse dingwe tse dintsi tse Adame le Efa ba neng ba ka ja mo go tsone. Mme jaanong ba ne ba neilwe taelo e e neng e ba naya tshono e e kgethegileng ya go bontsha gore ba leboga Ene yo o ba neileng sengwe le sengwe, a ba neile le botshelo jo bo itekanetseng. Gape, fa ba ne ba ka ikobela taelo eno ba ne ba tla bo ba bontsha gore ba tlotla bolaodi jwa Rraabone wa selegodimo le gore ba ne ba batla go kaelwa ke ene.
10, 11. (a) Go ne ga tla jang gore batho ba ntlha ba babedi ba se ka ba ikobela Modimo? (b) Ke ka ntlha yang fa go tlhoka kutlo ga ga Adame le Efa e le kgang e e masisi?
10 Ka maswabi, batho bano ba babedi ba ntlha ba ne ba tlhopha go se ikobele Jehofa. Satane o ne a botsa Efa jaana, a dirisa noga: “A tota go ntse jalo gore Modimo o rile lo se ka lwa ja mo setlhareng sengwe le sengwe sa tshingwana?” Efa o ne a araba a re: “Re ka ja leungo la ditlhare tsa tshingwana. Mme fa e le go ja leungo la setlhare se se fa gare ga tshingwana, Modimo o rile, ‘Lo se ka lwa ja mo go sone, nnyaa, lo se ka lwa se ama gore lo se ka lwa swa.’”—Genesise 3:1-3.
11 Satane o ne a re: “Ruri ga lo kitla lo swa . . . Modimo o a itse gore mo go lone letsatsi le lo jang mo go sone ka lone ruri matlho a lona a tla bulega mme lo tla tshwana le Modimo, lo itse molemo le bosula.” (Genesise 3:4, 5) Satane o ne a batla gore Efa a dumele gore go ja leungo le le ileditsweng go ne go tla mo solegela molemo. Go ya ka Satane, Efa o ne a ka kgona go itirela tshwetso ya gore ke eng se se siameng le se se sa siamang; o ne a ka kgona go dira sengwe le segwe se a se batlang. Gape, Satane o ne a re Modimo o ne a bua maaka fa a tlhalosa gore go ne go tla diregang fa Efa a ka ja leungo leno. Efa o ne a dumela Satane. Ka jalo o ne a tsaya lengwe la maungo mme a le ja. Morago ga moo a naya monna wa gagwe, mme le ene a ja. Ga se gore ba ne ba sa itse gore ba ne ba sa tshwanela go dira jalo. Ba ne ba itse sentle gore ba ne ba dira se Modimo a neng a ba boleletse gore ba se ka ba se dira. Ka go ja leungo leo, ba ne ka boomo fela, ba itlhokomolosa taelo eo e e utlwalang sentle. Ba ne ba bontsha gore ba nyatsa Rraabone wa selegodimo le bolaodi jwa gagwe. Ba ne ba se na seipato sepe sa go se tlotle Mmopi wa bone yo o lorato!
12. Ke eng se se tla re thusang go tlhaloganya kafa Jehofa a ileng a ikutlwa ka gone fa Adame le Efa ba sena go nna kgatlhanong le ene?
12 Ka sekai: O ne o tla ikutlwa jang fa o sena go godisa morwao kgotsa morwadio, a bo a tlhopha ka boomo fela gore a se ka a go ikobela ka tsela e e bontshang gotlhelele gore ga a go tlotle e bile ga a go rate? Seno se ne se tla go utlwisa botlhoko tota. Jaanong, a ko o akanye fela gore Jehofa o tshwanetse a bo a ile a utlwa botlhoko jang fa Adame le Efa ba ne ba nna kgatlhanong le ene.
13. Jehofa o ne a re go tla direga eng ka Adame fa a swa, mme seno se bolela eng?
13 Jehofa o ne a se na lebaka lepe la go tlogela Adame le Efa ba ba sa mo ikobeleng gore ba tshelele ruri. Ba ne ba swa fela jaaka a ne a rile ba tla swa. Adame le Efa ba ne ba se ka ba tlhola ba nna gone. Ga ba a ka ba fetela kwa lefelong lengwe la semoya. Re itse seno ka ntlha ya se Jehofa a neng a se raya Adame fa a ne a mo atlhola ka ntlha ya go tlhoka kutlo ga gagwe. Modimo o ne a re: “O [tla] boela mo mmung, gonne o ntshitswe mo go one. Gonne o lorole mme o tla boela mo loroleng.” (Genesise 3:19) Modimo o ne a bopile Adame ka lorole lwa mmu. (Genesise 2:7) Pele ga moo, Adame o ne a seyo. Ka jalo, fa Jehofa a ne a re Adame o tla boela mo loroleng, o ne a raya gore Adame o ne a tla boela mo boemong jwa gagwe jwa go se nne teng. Adame o ne a tla bo a sa tshele fela jaaka lorole lo a dirilweng ka lone.
14. Ke ka ntlha yang fa re swa?
14 Adame le Efa ba ka bo ba sa ntse ba tshela le gompieno, mme ba ne ba swa ka go bo ba ile ba tlhopha go se ikobele Modimo mme ka jalo ba leofa. Lebaka la go bo re swa ke gore boleo jwa ga Adame le loso di ne tsa fetela mo baneng botlhe ba bone. (Baroma 5:12) Boleo joo bo tshwana le go rua bolwetse jo bo maswe thata jo bo sa foleng. Matswela a jone, e leng loso, ke phutso. Loso ke mmaba, e seng tsala. (1 Bakorintha 15:26) A bo re itumela jang ne go bo Jehofa a re neile thekololo gore a re golole mo mmabeng yono yo o boitshegang!
GO ITSE BOAMMAARURI KA LOSO GO RE SOLEGELA MOLEMO
15. Ke ka ntlha yang fa go gomotsa go itse boammaaruri ka loso?
15 Go a gomotsa go utlwa se Baebele e se rutang ka boemo jwa baswi. Jaaka fa re bone, baswi ga ba utlwe botlhoko bope le fa e le go hutsafala. Ga re na lebaka lepe la go ba boifa, ka gonne ga ba ka ke ba re gobatsa. Ga ba tlhoke thuso epe ya rona, e bile ga ba ka ke ba re thusa ka sepe. Ga re ka ke ra kgona go bua le bone, e bile ga ba ka ke ba kgona go bua le rona. Baeteledipele ba le bantsi ba bodumedi ba tsietsa batho ka go ba raya ba re ba ka kgona go thusa baswi ka tsela nngwe, mme batho ba ba dumelang baeteledipele ba ba ntseng jalo ba ba naya madi. Mme go itse boammaaruri go re sireletsa gore re se ka ra tsiediwa ke batho ba ba rutang maaka a a ntseng jalo.
16. Ke mang yo o tlhotlheletsang dithuto tsa madumedi a le mantsi, mme o dira jalo ka tsela efe?
16 A bodumedi jwa gago bo dumalana le se Baebele e se rutang ka baswi? Madumedi a le mantsi ga a dumalane le sone. Ka ntlha yang? Ka gonne dithuto tsa one di tlhotlhelediwa ke Satane. O dirisa bodumedi jwa maaka go dira gore batho ba dumele gore fa mebele ya bone e sena go swa, ba tla tswelela ba tshela kwa lefelong lengwe la semoya. Ano ke maaka a Satane a a kopanyang le a mangwe go dira gore batho ba furalele Jehofa Modimo. Ka tsela efe?
17. Ke ka ntlha yang fa thuto ya go tlhokofadiwa ga batho ka bosakhutleng e tlontlolola Jehofa?
17 Jaaka fa go boletswe pelenyana, madumedi mangwe a ruta gore fa motho a tshela botshelo jo bo sa siamang o ya kwa lefelong le batho ba tlhokofadiwang ka molelo kwa go lone fa a sena go swa, go ya go boga ka bosakhutleng. Thuto eno e tlontlolola Modimo. Jehofa ke Modimo yo o lorato mme ga a kitla a bo a dira gore batho ba boge ka tsela eno. (1 Johane 4:8) O ne o tla ikutlwa jang ka motho yo o otlhayang ngwana wa gagwe ka go tsaya diatla tsa gagwe a bo a di tsenya mo molelong? A o ne o tla mo tlotla? Tota e bile, a o ne o tla rata go tlwaelana le ene? Nnyaa! Ga go pelaelo gore o ne o tla mo tsaya a le setlhogo tota. Le fa go ntse jalo, Satane o batla gore re dumele gore Jehofa o tlhokofatsa batho mo molelong ka bosakhutleng!
18. Kgang ya go obamela baswi e tswa mo thutong efe ya maaka?
18 Gape, Satane o dirisa madumedi mangwe go ruta batho gore fa ba sena go swa, ba fetoga meya e e tshwanetseng go tlotlwa ke batshedi. Go ya ka thuto eno, meya ya baswi e ka fetoga ditsala tse dikgolo kgotsa baba ba ba setlhogo. Batho ba le bantsi ba dumela maaka ano. Ba boifa baswi e bile ba a ba tlotla le go ba obamela. Go farologana le moo, Baebele yone e ruta gore baswi ba robetse le gore re tshwanetse go obamela Modimo wa boammaaruri fela, e bong Jehofa, Mmopi wa rona le Motlamedi wa rona.—Tshenolo 4:11.
19. Go itse boammaaruri ka loso go re thusa go tlhaloganya thuto efe e nngwe ya Baebele?
19 Go itse boammaaruri ka baswi go a go sireletsa gore o se ka wa tsiediwa ke maaka a bodumedi. Gape go go thusa go tlhaloganya dithuto tse dingwe tsa Baebele. Ka sekai, fa o sena go lemoga gore batho ga ba fetele kwa lefelong lepe la semoya fa ba sena go swa, tsholofelo ya botshelo jo bo sa khutleng mo lefatsheng la paradaise e nna le bokao jwa mmatota mo go wena.
20. Re tla tlotla ka potso efe mo kgaolong e e latelang?
20 Mo motlheng wa bogologolo, monna yo o siameng e bong Jobe o ne a botsa potso eno: “Fa monna yo o nonofileng a swa a o ka tshela gape?” (Jobe 14:14) A motho yo o sa tsheleng, yo o robetseng mo losong a ka boa a tshela gape? Go gomotsa tota go utlwa se Baebele e se rutang ka kgang eno, jaaka fa kgaolo e e latelang e tla bontsha.
^ ser. 5 Go bona motlotlo o o amanang le mafoko “moya [soul]” le “moya [spirit],” tsweetswee leba Dintlha Tse di Oketsegileng, ditsebe 208-11.


text:
BASHA BA BOTSA JAANA
Nka Buisana Jang le Batsadi Ba me Ka Melao e ba Ntlhomelang Yone?
Se o se tlhokang: Bokgoni jwa go buisana
Puisano ke sedirisiwa sa botlhokwa se se ka
thusang ba bangwe gore ba go tlhaloganye.
thusang gore o tlhaloganye lebaka la go bo o sa newe se o se batlang.
Boammaaruri ke gore, fa o batla go tshwarwa jaaka motho yo o godileng, o tshwanetse go ithuta go bua ka tsela e e tshwanetseng. O ka dira seo jang?
Ithute go laola maikutlo a gago. Puisano e e molemo e tlhoka boikgapo. Baebele ya re: “
Sematla se ntsha moya wa sone otlhe, mme yo o botlhale o o boloka o ritibetse go fitlha kwa bofelong.”—Diane 29:11.
Re ithuta eng? Tlogela go goa, go ngala, go itaaganya ditswalo kgotsa go dira dilo tsa bongwana. Le fa go ntse jalo, go dira jalo go ka dira gore o okelediwe melao—e seng gore o newe kgololesego.
Leka go leba dilo ka tsela e batsadi ba gago ba di lebang ka yone. Sekai: A re re batsadi ba gago ga ba batle gore o ye kwa kokoanong nngwe. Go na le gore o ngangisane le bone, o ka nna wa ba botsa jaana:
“A lo ne lo tla ntetla go ya fa nka tsamaya le tsala e e godileng e bile e ikanyega?”
Le fa go le jalo, batsadi ba gago ba ka nna ba se ka ba dumela. Mme fa o tlhaloganya gore ba tshwenyegile ka eng, o ka nna wa akantsha se ba ka dumalanang le sone.
Dira gore batsadi ba gago ba go tshepe. Akanya ka monna yo o kolotang banka. Fa a duela ka metlha, banka e tla mo tshepa mme mo isagweng a ka nna a adimiwa madi gape.
Go ntse fela jalo le mo lelapeng. Batsadi ba gago le bone ba lebeletse gore o ba ikobele. Fa o nnela go swabisa batsadi ba gago, o se ka wa gakgamala fa ba sa tlhole ba go tshepa jaaka pele.
Mme fa o ikanyega—tota le mo dilong tse dinnye—batsadi ba gago ba ka nna ba go tshepa thata le mo isagweng.


text:
GO THUSA LELAPA | LENYALO
Kafa o ka Tlogelang go Boloka Sekgopi ka Gone
KGWETLHO
Ga o kgone go lebala dilo tse di kgopisang tse molekane wa gago a di buileng kgotsa a di dirileng; mafoko a gagwe a a utlwisang botlhoko le dilo tse a di dirileng tse di supang go sa akanyetse di nweleletse mo mogopolong wa gago. Ka ntlha ya seo, lorato lo o neng o mo rata ka lone le fetogile go mo tenegela. Go bonala go se na sepe se o ka se dirang fa e se go itshokela lenyalo le le se nang lorato. Seo le sone se dira gore o tenegele molekane wa gago.
Tlhomamisega gore dilo di ka tokafala. Le fa go ntse jalo, sa ntlha, ela tlhoko dintlha di le mmalwa malebana le go boloka sekgopi.
SE O TSHWANETSENG GO SE ITSE
Go boloka sekgopi go ka senya lenyalo. Ka ntlha yang? Ka gonne go senya dinonofo tse lenyalo le tshwanetseng go thewa mo go tsone, dinonofo tse di jaaka go ratana le go ikanyana. Ka jalo, go boloka sekgopi ga go direge ka gonne go na le bothata mo lenyalong; ke bothata jwa lenyalo. Go a utlwala go bo Baebele e re: ‘A kgakalo yotlhe ya letlhoo e tlosiwe mo go lona.’—Baefeso 4:31.
Fa o boloka sekgopi, o ikutlwisa botlhoko. Go boloka sekgopi go tshwana le go ipetsa o bo o solofela gore motho yo mongwe e nne ene a utlwang botlhoko. Mark Sichel o kwala jaana mo bukeng ya gagwe ya Healing From Family Rifts: “Motho yo o go kgopisitseng a ka tswa a se na letsapa le le mo fisang pelo, a itumelela botshelo, gongwe e bile se a se dirileng se sa mo tshwenye ka gope.” Sa botlhokwa ke eng? Sichel a re: “Go boloka sekgopi go utlwisa wena botlhoko go feta motho yo o go kgopisitseng.”
Go boloka sekgopi go baka bothata jo bo dirang gore lenyalo la lona le se ka la tswelela pele
Motho o itlhophela go boloka sekgopi. Batho bangwe ba ka tswa ba sa akanye jalo. Ba ka nna ba re, ‘Molekane wa me ke ene a dirileng gore ke mo tenegele.’ Bothata ke gore, go akanya jalo go dira gore sengwe se o ka se kang wa se laola e nne sone se se botlhokwa—e leng se motho yo mongwe a se dirang. Baebele e re thusa go leba dilo ka tsela e nngwe. Ya re: “A motho mongwe le mongwe a sekaseke e e leng tiro ya gagwe.” (Bagalatia 6:4, Baebele e e Boitshepo) Re ka se kgone go laola se motho yo mongwe a se buang kgotsa se a se dirang mme re ka kgona go laola tsela e re tsibogang ka yone. Go boloka sekgopi ga se yone fela tsela e re ka tsibogang ka yone.
SEO O KA SE DIRANG
Rwala maikarabelo a go boloka sekgopi. Gone ke boammaaruri gore go motlhofo go pega molekane wa gago molato. Mme gakologelwa, ke wena o itlhophelang go boloka sekgopi. E bile ke wena o ka tlhophang go itshwarela. O ka nna wa tlhopha go latela kgakololo eno ya Baebele: “A letsatsi le se ka la phirima lo sa ntse lo galefile.” (Baefeso 4:26) Go nna le moya wa go itshwarela go go thusa gore o rarabolole mathata a lenyalo la gago ka mogopolo o o siameng.—Molaomotheo wa Baebele: Bakolosa 3:13.
Itshekatsheke ka boikanyegi. Baebele e dumela gore batho bangwe ba “bogale” e bile ba ‘sekametse mo tšararegong.’ (Diane 29:22) A ke tsela e o ntseng ka yone? Ipotse jaana: ‘A ke rata go galefa? A ke kgopisega ka bonako? A ke rata go godisa dilo tse dinnye ke di dira dikgolo?’ Baebele ya re “yo o nnelang go bua ka kgang o kgaoganya ba ba itsaneng.” (Diane 17:9; Moreri 7:9) Seo se ka direga le mo lenyalong. Ka jalo, fa e le gore o motho yo o bolokang sekgopi, ipotse gore, ‘A nka leka go nna pelotelele le molekane wa me?’—Molaomotheo wa Baebele: 1 Petere 4:8.
Dira tshwetso ya gore ke eng se se leng botlhokwa thata. Baebele ya re go na le “nako ya go didimala le nako ya go bua.” (Moreri 3:7) Ga go tlhokege gore go buiwe ka phosonyana nngwe le nngwe; ka dinako tse dingwe o ka nna wa ‘buela mo pelong ya gago, mo bolaong jwa gago, mme o didimale.’ (Pesalema 4:4) Fa e le gore tota o tlhoka go bua ka sengwe se se go utlwisitseng botlhoko, leta go fitlha o ritibala. Mosadi mongwe yo o bidiwang Beatriz a re: “Fa ke utlwile botlhoko, ke leka go ritibala pele. Ka dinako tse dingwe, moragonyana ke lemoga gore phoso eo e ne e se masisi mo go kalo mme ke kgona go bua ka tlotlo.”—Molaomotheo wa Baebele: Diane 19:11.
Tlhaloganya bokao jwa “go itshwarela.” Mo Baebeleng, ka dinako tse dingwe lefoko “itshwarela” le ranolwa go tswa mo lefokong la puo ya ntlhantlha le le akantshang kgang ya go tlogela sengwe. Ka jalo, go itshwarela ga go kaye gore phoso eo ga e masisi go le kalo kgotsa e kete se se dirilweng ga se ise se tsamaye se direge; go kaya gore o tlogela kgang eo mme o lemoga gore go boloka sekgopi go ka senya botsogo jwa gago le lenyalo la gago go feta kafa o kgopisitsweng ka teng.


text:
Kabo ya Ntlo gotswa ko LIC go ya
Dikabelo Khana yo e leng Moetapele wa porojeke ya Life Imact Centre (LIC) mme e bile porojeke ye e a getse Rre Keakopa Gopolang Ntlo. Mme LIC ke kereke ya mo Gamotlharo ye e tsenelang ko Kgalagadi Hotel ka la tshipi, Porejeke ya ntlo e simolotse ka March go fitlha ka May. LIC e ikaelela goruta batho ka monelo go baagela le go bafa dijo le tsedi tlhokwang. Mme matlole a go thusa go a gela Rre ntlo a tswa kwa phutegong ya kereke ya LIC gonne bane ba bona gore Rre yo o a itshokolela mme a ne a tlile a welwa ke ntlo ya gagwe ya boloko, Mme o nale lobadi mo tlhogong la go welwa ke ntlo e bile gape gaana kwa a bonang thuso ya goiphidisa kwa teng ntle le kwa LIC, Mme Rre yo gaana mokapelo le fa e le ngwana ke Rre yo o ituletseng a le mongwe, Rre yo ke moagi wa mo Gamotlharo kwa moseja mo ward 10 ye mokhanselara wa teng e leng Rre Dichabe. Mme e ne yare a bona tiragalo ye e diragala mo ward 10 ye e buswang ke e ne Rre mogolo a nea a gelwa ntlo ke phutego ya LIC o ne a le motlotlo thata. Ntlo ye! e a gatsweng Rre Gopolang ke kereke ya LIC. Ke dikamore dile pedi (2) mme pele o ne anna montlung ya boloko ya mowela a sutela kwa shanting jaano o bone Mautlwelo botlhoko a Modimo gore ka nnete o rerata rotlhe onna montluhg ya setene ye e bonalang. Phutego ya LIC yene ya itemogela gore Rre Keakopa o tshela mo maemong a a sasiamang fa bane baile gwa go tsoseletsa kwa Moseja mo ward 10. Phutego yene ya tsaya tswetso ka sone sebaka sewa ga senke ba ipone letsapa. Go nne bane baitse fa motho e le motho ka batho ba bangwe. Fa kago e ne entse e tsweletse dikgetlo dine dile dintsi. Ka lebaka lagore borre ba kereke bontsi jwa bone bane bale kwa tirong, Mme matsogo a ne atlhaela thata fela mme kereke ka boyone ke yone ye e ne e aga ntlo ya ga Rre Keakopa bane ba sa thapa motho go dira tiro ya goaga ntlo. Borre ba bane ba ithaupile go dira tiro bane bale bane
Mr Keakopa receives keys for his new house.
The house and church members
- Log in to post comments


text:
Template:Languages of Puo ya semmuso ya Botswana ke Sekgowa. Setswana se buiwa ke palo e masome a supa mo lekgolong ya setshaba.
Dikgoge tsa kwa ntleEdit
Template:Languages of Botswana Template:Languages of Africa
Dipuo tsa mo BotswanaEdit
lefatshe la Botswana le nale merafe e le malwa e farologanyeng ebong bakalaka, bangwato, babirwa, baherero, bangwaketsi, bakhurutshi le merafe e mengwe fela jaalo. Merafe e e nale dipuo tse difarologanyeng mme go nale puo e le nngwe e e le gore e nonofi thata mo Botswana e le setswana[1]. ==Dipadi tse dingwe
- ↑ Modisaotsile


text:
A ke Tlogele Sekolo?
Se o tshwanetseng go akanya ka sone ke se
Molao wa lefelo la lona wa re bana ba tsene sekolo bobotlana lobaka lo lo kae? A o setse o fitlhile mo seemong seo? Fa o tlhokomologa kgakololo ya Baebele ya gore re “
nne mo taolong ya balaodi ba bagolo” o bo o tswa mo sekolong pele o fitlha foo, o a bo o tlogela sekolo.—Baroma 13:1.
A o fitlheletse mekgele ya gago ya thuto? Ke mekgele efe e o batlang gore thuto e go thuse go e fitlhelela? Ga o itse? O tshwanetse go itse! Fa go sa nna jalo, o tla bo o tshwana le mopalami wa terena yo o sa itseng gore o batla go ya kae. Nna fa fatshe le batsadi ba gago mme lo tlotle ka karolo e e fa tlase fano ya setlhogo se se reng, “ Mekgele Ya me Ya Thuto.” Fa o tswa mo sekolong pele o fitlhelela mekgele ya thuto e wena le batsadi ba gago lo sweditseng ka yone, o tla bo o tlogetse sekolo.
Ke eng fa o batla go tlogela sekolo? Mabaka mangwe e ka tswa e le gore o batla go thusa go tshegetsa ba lelapa la gago ka madi kgotsa go dira tiro ya go ithaopa. Mabaka a bogagapa e ka tswa e le gore o batla go tila ditlhatlhobo kgotsa tiro ya sekolo e e direlwang kwa gae. Bothata ke go lemoga gore ke eng se tota se go tlhotlheletsang—le gore a se a utlwala kgotsa ke bogagapa. Fa e le gore o tswa fela ka gonne o batla go falola mathata, o ka nna wa gakgamala.
Go tlogela sekolo go tshwana le go photsha mo tereneng e ntse e tsamaya pele e fitlha kwa o yang gone. Go ka tswa go se monate go tsamaya ka terena mme le bapalami ba ka tswa ba se botsalano. Mme fa o photsha mo tereneng, o ka se ka wa fitlha kwa o yang gone e bile go ka direga gore o gobale thata. Ka tsela e e tshwanang, fa o tlogela sekolo o ka nna wa se ka wa bona tiro motlhofo. Mme fa o e bona, gongwe e tla bo e duela madi a a kwa tlase ga a o neng o ka a amogela fa o ka bo o feditse sekolo.
Mo boemong jwa go tlogela sekolo, rarabolola mathata a o lebanang le one kwa sekolong. Fa o dira jalo, o tla tlwaela go itshoka mme o tla kgona go lebana botoka le mathata a a tshwanang le ao fa o bereka.
Mekgele Ya me Ya Thuto
Selo se segolo se thuto e tla go thusang ka sone ke go go baakanyetsa gore o bone tiro e e tla go thusang gore o kgone go itlamela le go tlamela lelapa le kgabagare o ka nnang le lone. (2 Bathesalonika 3:10, 12) A o setse o sweditse gore o batla tiro ya mofuta mang le gore go tsena sekolo ga gago go tla go thusa jang go ipaakanyetsa tiro eo? Go go thusa go tlhomamisa gore a thuto ya gago e go lebisa kwa tseleng e e siameng, araba dipotso tse di latelang:
Ke na le bokgoni mo dilong dife? (Ka sekai, a o kgona go dirisana sentle le batho ba bangwe? A o rata go dira tiro ya diatla kgotsa go tlhama dilo kgotsa go di baakanya? A o na le bokgoni jwa go sekaseka mathata le go a rarabolola?)
Ke ditiro dife tse nka di dirang tse di tla nthusang go dirisa bokgoni jwa me?
Go na le ditshono dife tsa tiro mo lefelong le ke nnang mo go lone?
Ke dithuto dife tse ke di dirang gone jaanong tse di tla nthusang go bona tiro?
Ke eng se nka kgonang go se ithuta gone jaanong se se tla nthusang gore ke fitlhelele mekgele ya me botoka?
Gakologelwa, mokgele wa gago ke go aloga o na le thuto e o ka kgonang go e dirisa. Ka jalo, o se ka wa feteletsa dilo wa nna moithuti yo o sa fetseng sekolo—yo o nnelang ruri “mo tereneng,” e le fela go tshaba maikarabelo a go nna mogolo.


text:
‘Tsamaya ka Tumelo, e Seng ka Pono’
Masole a Baroma a tlogela go dikaganyetsa Jerusalema. Malapa a le mabedi a Bakeresete a lebane le go dira ditshwetso tse di thata. A ba tla ikobela Jesu mme ba tlogele botshelo jo ba bo tlwaetseng? Tshwetso e ba tla e tsayang e tla bolela botshelo kgotsa loso. Bidio eno e bontsha ditiragalo tse di tlhalosiwang mo Baebeleng, tse di diragetseng mo nakong e e fetileng. E na le dipono tse go lowang mo go tsone; le fa go ntse jalo, ga e kgothaletse thubakanyo mme e bontsha ditiragalo tsa mmatota tse Bakeresete ba lekgolo la ntlha la dingwaga ba ileng ba lebana le tsone.


text:
Today's featured content
Lefoko merogo le raya senngwe se se jegang e ka nna bontlha bongwe jwa setlhare kgotsa setlhare, mme go sa akarediwe dipeo gape le maungo. Se se raya matlhare, ditlhito, kgotsa medi ya ditlhare mme gape go akarediwe le dimela tse dingwe (jaaka squash).
Lefoko le ga le na leina la nnete le le tsepameng mo dithutong tsa biology; ka go rialo lefoko le le raya dilo tse di mmal culinary and cultural tradition. Sekai ke gore batho ba tsaya gore mabowale one ke merogo le fa e ntse e se ditlhatsana, fa bangwe bone ba a kgaoganya le dijo ka kakaretso.Merogo e mngwe e kgona go jwewa e sa apewa, e menngwe yone e jewa e apeilwe, gape le e menngwe ke tshwanelo ya gore e jewe e apeilwe. Merogo gantsi e jewa e apeilwa bogolo jang e le seshabo kgotsa mo dijong tse di letswai. Le fa go ntse jalo merogo mnngwe e dirisiwa modijong tse di nang le sukirinyana, jaaka rhubarb pie le carrot cake. ►Read more


text:
Ke Eng fa Jesu a Bidiwa Morwa Modimo?
Karabo ya Baebele
Modimo ga a na mosadi wa mmatota yo a ileng a nna le bana le ene. Mme gone ke Mmopi wa dilo tsotlhe tse di tshelang. (Tshenolo 4:11) Ka gone, motho wa ntlha yo Modimo a ileng a mmopa e bong Adame, o bidiwa “
morwa Modimo.” (Luke 3:38) Ka tsela e e tshwanang, Baebele e ruta gore Jesu o ne a bopiwa ke Modimo. Ka jalo gape Jesu o bidiwa “
Morwa Modimo.”—Johane 1:49.
Modimo o ne a bopa Jesu pele ga a bopa Adame. Moaposetoloi Paulo o ile a kwala jaana ka Jesu: “
Ke setshwano sa Modimo yo o sa bonaleng, leitibolo la popo yotlhe.” (Bakolosa 1:15) Botshelo jwa ga Jesu bo simologile bogologolo le pele a tsholelwa mo bojelong jwa diruiwa kwa Bethelehema. Tota e bile, Baebele ya re ke “
yo o simologileng mo metlheng ya bogologolo, mo metlheng e e se nang tshimologo.” (Mika 5:2) E re ka Jesu e le morwa wa motsalwapele wa Modimo, e ne e le sebopiwa sa moya kwa legodimong pele ga a tla go tsholwa e le motho mo lefatsheng. Ene ka boene o ile a re: “
Ke fologile kwa legodimong.”—Johane 6:38; 8:23.


text:
TORA YA TEBELO (MAKASINE O O ITHUTIWANG) PHUKWI 2014
Mo makasineng ono go na le ditlhogo tsa thuto tsa Lwetse 1 go ya go 28, 2014.
Ba Ithaopile ka go Rata
—Kwa Micronesia
Gantsi batho ba ba tswang kwa dinageng di sele mme ba direla kwa Ditlhaketlhakeng tseno tsa Pacific ba lebana le dikgwetlho tse tharo tse di tlwaelegileng. Bareri bano ba Bogosi ba kgona jang go lepalepana le tsone?
“Jehofa o Itse ba e Leng ba Gagwe”
‘Motheo’ le ‘lotshwao’ tse go buiwang ka tsone mo go 2 Timotheo 2:
Batho ba ga Jehofa ba ‘Bakela Tshiamololo’
Polelwana go ‘bakela tshiamololo’ e tsamaisana jang le ditiragalo tsa mo motlheng wa ga Moshe? Re ithuta eng mo ditiragalong tseo?
Go Latlhegelwa ke Rre
—Le go Bona Rre yo Mongwe
Bala ka kgang ya botshelo ya ga Gerrit Lösch, leloko la Setlhopha se se Laolang.
“Lo Basupi ba Me”
Go bidiwa Basupi ba ga Jehofa go kaya eng?
“Lo Tla Nna Basupi ba Me”
Ke ka ntlha yang fa Jesu a ne a re “lo tla nna basupi ba me,” a sa re ba ga Jehofa? Re ka nna re tlhagafetse jang mo tirong ya go rera?


text:
Kafa o ka Laolang ka Gone Tsela e o Dirisang Madi ka Yone
Mo godimo ga kgatelelo e re lebanang le yone ya babapatsi, maikutlo a rona le mekgwa ya rona le yone e ka dira gore re dirise madi botlhaswa. Dikakantsho tse thataro tse di latelang di ka go thusa go laola tsela e o dirisang madi ka yone.
Tila go reka ka go phamoga fela. A go tsamaya mo mabenkeleng le go fitlhela dilo e le sesolo go dira gore o itumele thata? Fa go le jalo o ka tswa o na le mokgwa wa go reka o phamoga fela. O ka tila mokgwa ono ka go akanya sentle ka ditlamorago tsa go reka se o ikaeletseng go se reka le gore o tla se tlhokomela jang. Ema go se nene mme o akanye ka dilo tse o kileng wa di reka ka go phamoga mme moragonyana o bo o ikwatlhaya. Iphe nako ya go akanya pele o dira tshwetso ya bofelo.
Tila go ikgomotsa ka go reka. Go reka go ka go itumedisa ka nakwana fa o go dira ka gonne mowa wa gago o le kwa tlase. Mme fa o wa mowa gape, o ka ikutlwa o tlhotlheletsega thata gore o senke boitumelo ka go reka. Mo boemong jwa go reka ka go bo o batla go ikgomotsa fela, batla ditsala tse di ka go gomotsang kgotsa o dire ditiro dingwe tse di jaaka go iphutholola maoto.
O se ka wa itlosa bodutu ka go reka. Dimmolo tsa maemo a a kwa godimo di dirile gore go reka e nne mokgwa wa go itlosa bodutu. Le fa o ka ya mmolong kgotsa wa fenyenkolola Internet e le go itlosa bodutu fela, bontsi jwa dilo tse o tla di bonang di diretswe go go tlhotlheletsa gore o di reke. Ya mabenkeleng fela fa go na le sengwe se o ikaeletseng go se reka, mme o reke selo seo fela.
Tlhopha ditsala tsa gago sentle. Tsela e ditsala tsa gago di tshelang ka yone le se di buang ka sone se ka tlhotlheletsa se o se eletsang. Fa e le gore o reka thata fela ka gonne o batla go tshwana le ditsala tsa gago, tlhopha ditsala tse di sa tseyeng madi le dilo tse di bonalang e le dilo tsa botlhokwa thata.
Dirisa dikarata tsa sekoloto ka botlhale. Dikarata tsa sekoloto di dira gore o kgone go reka mme o sa akanye sepe ka ditlamorago tsa gone. Leka go duela madi otlhe a o a kolotang mo karateng kgwedi le kgwedi. Batlisisa gore merokotso le dituelo tsa karata ya gago ya sekoloto di tsamaya jang mme o e bapise le mefuta ya dikarata tse dingwe tsa sekoloto go bona gore ke dife tse o ka kgonang go di duelela. Itise mo dikarateng tsa maemo a a kwa godimo (premium cards) tse di ka go letlang go dira sekoloto se segolo mme di na le melemo e o sa e tlhokeng. Mo boemong jwa go reka dilo tse di jang madi a mantsi ka sekoloto, boloka madi gore o kgone go di duelela ka nako e o di rekang ka yone.
Itse maemo a gago a tsa madi. Go ka nna motlhofo go dirisa madi botlhaswa fa o sa tlhomamisega gore o na le bokae. Boloka direkoto tse di mo nakong mme o itse gore madi otlhe a gago ke bokae. Dira thulaganyo ya kgwedi le kgwedi e o ka e latelang ya go dirisa madi e e dirilweng go ya ka lotseno lwa gago le ditshenyegelo tsa mo nakong e e fetileng. Dira lenaane la kafa o dirisang madi ka teng mme o le bapise le thulaganyo ya gago. Kopa tsala e o e ikanyang gore e go thusa go tlhaloganya dikgang tsa madi tse o sa di tlhaloganyeng.


text:
Genesise 12:1-20
4 Foo Aberame a tsamaya fela jaaka Jehofa a buile le ene, mme Lote a tsamaya le ene. Aberame o ne a le dingwaga di le masome a supa le botlhano fa a ne a tswa mo Harana. 5 Ka jalo Aberame a tsaya Sarai mosadi wa gagwe le Lote morwa wa ga morwarraagwe le dithoto tsotlhe tse ba neng ba di kokoantse le meya e ba neng ba e bapetse mo Harana, mme ba tswa ba tsena mo tseleng ba ya kwa lefatsheng la Kanana. La bofelo ba goroga mo lefatsheng la Kanana. 6 Mme Aberame a ralala lefatshe leo go ya go fitlha kwa Shekema, gaufi le ditlhare tse dikgolo tsa More; mme ka nako eo Mokanana o ne a le mo lefatsheng leo. 7 Jaanong Jehofa a bonala kwa go Aberame a re: “Ke tlile go naya losika lwa gago lefatshe leno.” Morago ga moo a aga sebeso gone a se agela Jehofa, yo o neng a bonetse kwa go ene. 8 Moragonyana a fuduga koo a ya kwa kgaolong e e dithaba ntlheng ya botlhaba jwa Bethele mme a tlhoma mogope wa gagwe Bethele e le kafa bophirima mme Ai e le kafa botlhaba. Morago ga moo a agela Jehofa sebeso gone mme a simolola go bitsa leina la ga Jehofa. 9 Morago ga moo Aberame a tlhatlhamolola bothibelelo, a tsamaya jaanong go tswa bothibelelong go ya bothibelelong jo bongwe go ela kwa Negebe.
10 Jaanong ga tsoga leuba mo lefatsheng mme Aberame a fologela kwa Egepeto go ya go aga gone e le moeng, ka gonne leuba le ne le le botlhoko thata mo lefatsheng. 11 Mme go ne ga diragala gore fela fa a le gaufi le go tsena mo Egepeto, foo a raya Sarai mosadi wa gagwe a re: “Jaanong, tsweetswee! ke itse sentle gore o mosadi yo montle. 12 Ka jalo go tlile go diragala gore Baegepeto ba go bone mme ba tla re, ‘Yono ke mosadi wa gagwe.’ Mme ruri ba tla mpolaya, mme wena ba tla go boloka o ntse o tshela. 13 Tsweetswee o re o kgaitsadiake, gore dilo di tle di ntsamaele sentle ka ntlha ya gago, mme ruri moya wa me o tla tshela ka ntlha ya gago.”
14 Ka jalo go ne ga diragala gore, fela fa Aberame a tsena mo Egepeto, Baegepeto ba bona mosadi, gore o ne a le montle thata. 15 Dikgosana tsa ga Faro le tsone tsa mmona mme tsa simolola go mmaka mo go Faro, mo e leng gore mosadi yono o ne a isiwa kwa ntlong ya ga Faro. 16 Mme o ne a tshwara Aberame sentle ka ntlha ya gagwe, mme a nna le dinku le dikgomo le diesele le batlhanka le malata le diesele tse di namagadi le dikamela. 17 Morago ga moo Jehofa a ama Faro le ba ntlo ya gagwe ka dipetso tse dikgolo ka ntlha ya ga Sarai, mosadi wa ga Aberame. 18 Foo Faro a bitsa Aberame mme a re: “Ke eng seno se o se ntirileng? Ke ka ntlha yang fa o sa ka wa mpolelela gore ke mosadi wa gago? 19 Ke ka ntlha yang fa o ne o re, ‘Ke kgaitsadiake,’ mo ke neng ka batla ke mo tsaya go nna mosadi wa me? Mme jaanong mosadi wa gago ke yoo. Mo tseye o tsamaye!” 20 Mme Faro a naya banna ditaelo kaga gagwe, mme ba mmuledisa le mosadi wa gagwe le tsotlhe tse a neng a na le tsone.


text:
Motlhatlhobi wa Tsa Tshireletsego o Akgola Basupi
Fa motlhatlhobi wa puso wa tsa tshireletsego a sena go etela kwa lefelong la kago ya Holo ya Bogosi kwa motsesetoropong wa Sydney, kwa Australia o ne a re: “
[E] ne e le lengwe la mafelo a a sireletsegileng go gaisa otlhe a nkileng ka a etela.”
Motlhatlhobi o ne a kwala jaana: “
Lefelo leo le ne le rulagantswe sentle . . . [le] le phepa e bile le le bothakga, batho ba tsena le go tswa ka tsela e e rulaganeng, megala ya motlakase e ne e tsamaya [kwa godimo] mme e bofilwe ka dihuku tsa polasetiki, [e bile] go na le ditimamolelo . . . Batho botlhe mo lefelong la kago ba ne ba apere diaparo tsa mabogo a maleele, marokgwe a maleele, ba rwele makarapa le digalase tsa tshireletsego. . . . Batho ba ba neng ba le mo lefelong la kago ba ne ba bereka tota.”
Mookamedi mo lefelong leo la kago e bong Victor Otter o ne a re: “
Basupi ba tseela pabalesego kwa godimo. Fa re dira ka pabalesego re bontsha gore re leba botshelo ka tsela e Modimo a bo lebang ka yone e bile re dira gore go nne le kutlwano le boitumelo. Gantsi fa ke sena go dira ka natla letsatsi lotlhe, ke boela gae ke itumetse.”
Holo eo ya Bogosi e e ka tsholang batho ba le 127 e ne ya wediwa ka Moranang 2012.


text:
DINTLHA TSE DI OKETSEGILENG
Sejo sa Morena sa Maitseboa—Tiragalo e e Ketekwang go Tlotla Modimo
BAKERESETE ba laelwa gore ba keteke Segopotso sa loso lwa ga Keresete. Mokete ono gape o bidiwa “dijo tsa maitseboa tsa Morena.” (1 Bakorintha 11:20) Ke eng se se botlhokwa jaana ka one? O tshwanetse go ketekwa leng le gone jang?
Jesu Keresete o ile a tlhoma mokete ono mo bosigong jwa Tlolaganyo ya Bajuda ka 33 C.E. Tlolaganyo e ne e le mokete o o neng o tshwarwa gangwe fela ka ngwaga ka letsatsi la bo14 la kgwedi ya Bajuda ya Nisane. Gore Bajuda ba bone gore letsatsi leo e ne e tlile go nna lefe, go bonala ba ne ba letela letsatsi la dikgakologo (kwa hemisefereng ya bokone) la bosigo le motshegare tse di batlang di lekalekana. Ngwedi o mosha o o tlang morago fela ga paka eno o ne o raya gore ke tshimologo ya kgwedi ya Nisane. Tlolaganyo e ne e tla malatsi a le 14 morago ga ngwedi o mosha, fa letsatsi le sena go phirima.
Jesu o ne a keteka Tlolaganyo le baaposetoloi ba gagwe, a leleka Judase Isekariota, mme morago ga moo a tlhoma Sejo sa Morena sa Maitseboa. Sejo seno se ne sa emisetsa Tlolaganyo ya Bajuda mme ka jalo se tshwanetse go ketekwa gangwe fela ka ngwaga.
Efangele ya ga Mathaio e bega jaana: “Jesu a tsaya senkgwe mme, morago ga go rapela, a se ngathoganya mme, ya re a se naya barutwa ba gagwe, a re: ‘Tsayang, jang. Seno se kaya mmele wa me.’ Gape, a tsaya senwelo mme, ya re a sena go leboga, a se ba naya, a re: ‘Nwang mo go sone, lotlhe; gonne seno se kaya “madi a kgolagano” a me, a a tla tshololelwang ba le bantsi gore ba itshwarelwe maleo.’”—Mathaio 26:26-28.
Bangwe ba dumela gore Jesu o ne a fetola senkgwe gore e nne nama ya gagwe ya mmatota le beine gore e nne madi. Le fa go ntse jalo, mmele wa ga Jesu o ne o sa ntse o feletse fa a ba naya senkgwe. A tota baaposetoloi ba ga Jesu ba ne ba ja nama ya gagwe ya mmatota e bile ba nwa madi a gagwe? Nnyaa, ka gonne seo e ne e tla bo e le go ja nama ya motho e bile e ne e tla bo e le go tlola molao wa Modimo. (Genesise 9:3, 4; Lefitiko 17:10) Go ya ka Luke 22:20, Jesu o ile a re: “Senwelo seno se kaya kgolagano e ntšha ka ntlha ya madi a me, a a tla tshololelwang lona.” A senwelo seo se ile sa nna “kgolagano e ntšha” ka tsela ya mmatota? Seo se ne se ka se ka sa kgonega, ka gonne kgolagano ga se selo se motho a ka kgonang go se tshwara, ke tumalano e e dirwang ke batho.
Ka jalo, seno se raya gore senkgwe le beine ke ditshwantshetso fela. Senkgwe se tshwantshetsa mmele o o itekanetseng wa ga Keresete. Jesu o ile a dirisa senkgwe se se neng se setse se ba neng ba se dirisa fa ba ne ba ja Tlolaganyo. Senkgwe seno se ne se sa tsenngwa sebediso sepe. (Ekesodo 12:8) Baebele e dirisa sebediso go tshwantshetsa boleo kgotsa go bola. Ka jalo, senkgwe se tshwantshetsa mmele o o itekanetseng o Jesu a o ntshitseng setlhabelo. O ne o se na boleo bope.—Mathaio 16:11, 12; 1 Bakorintha 5:6, 7; 1 Petere 2:22; 1 Johane 2:1, 2.
Beine e khibidu e tshwantshetsa madi a ga Jesu. Madi ao a dira gore kgolagano e ntšha e kgone go bereka. Jesu o ile a re madi a gagwe a ile a tshololwa “gore ba itshwarelwe maleo.” Ka jalo, batho ba kgona go nna phepa mo matlhong a Modimo le go tsena mo kgolaganong e ntšha le Jehofa. (Bahebera 9:14; 10:16, 17) Kgolagano eno e dira gore Bakeresete ba ba ikanyegang ba ba 144 000 ba kgone go ya legodimong. Ba tla nna dikgosi le baperesiti teng mme seno se ne se tla felela ka tshegofatso mo bathong botlhe.—Genesise 22:18; Jeremia 31:31-33; 1 Petere 2:9; Tshenolo 5:9, 10; 14:1-3.
Ke bomang ba ba tshwanetseng go ja ditshwantshetso tsa Segopotso? Go a utlwala go swetsa ka go re ke fela ba ba leng mo kgolaganong e ntsha—ke go re, ba ba nang le tsholofelo ya go ya legodimong—ke bone fela ba ba tshwanetseng go ja senkgwe le go nwa beine. Moya o o boitshepo wa Modimo ke one o o ba bontshang gore ba tlhophetswe go ya go nna dikgosi kwa legodimong. (Baroma 8:16) Gape, ba mo kgolaganong ya Bogosi le Jesu.—Luke 22:29.
Go tweng ka ba ba nang le tsholofelo ya go tshelela ruri mo lefatsheng la Paradaise? Ba ikobela taelo ya ga Jesu ya go nna teng mo moketeng wa Sejo sa Morena sa Maitseboa, mme bone ga ba je, ba bogela fela ka tlotlo. Gangwe ka ngwaga, ka Nisane 14 fa letsatsi le sena go phirima, Basupi ba ga Jehofa ba keteka Sejo sa Morena sa Maitseboa. Le mororo go na le batho ba le dikete di le mmalwa fela ba ba ipolelang gore ba na le tsholofelo ya go ya legodimong, mokete ono o botlhokwa mo Bakereseteng botlhe. Ke nako e ka yone mongwe le mongwe a ka akanyang ka lorato lo lo seng kana ka sepe lo re lo bontshitsweng ke Jehofa Modimo le Jesu Keresete.—Johane 3:16.


text:
France Mabiletsa
(This page's format needs to be reviewed. You can help by editing it.)
France Mabiletsa (o tshotswe kgwedi ya Ngwanatsele a tlhola masome a mabedi le botlhano ngwaga ele wa 1962) ke mmampodi wa metshameko ya boditshabatshaba wa mabole wa bokete jo bo fa gare ebile a tswa Botswana. One a fiwa seetsele sa maemo a boraro se e leng tshipi ya ketletso ya bronze mo metshamekong ya ngwaga wa 1994 ya mafatshefatshe one a phadisanya gape ka ngwaga wa 1992 ko metshamekong ya mafatshefatshe ya selemo e e bidiwang ka sekgowa gotwe Summer Olympics.[1]
Dipadi tse dingwe[baakanya | edit source]
- ↑ France Mabiletsa ko sports-reference.com
- Fix
- Ba ba tshotsweng ka 1923
- Batho ba ba mo botshelong
- Boramabole ba Botswana
- Boramabole ba metshameko ya boditshabatshaba ya ngwaga wa 1992 ya Selemo
- Boramabole ba metshameko ya boditshabatshaba ba Botswana
- Boramabole ba bokete jo bo fa gare
- Batshamiki ba maemo a boraro ba metshameko ya mafatshefatshe ya Commonwealth Games ba Botswana
- Batsaya karolo ba metshameko ya mafatshefatshe ba Botswana
- Boramabole ba ngwaga wa 1994 ba metshameko ya mafatshefatshe


text:
A lo Na le Baruti ba ba Duelwang?
Basupi ba ga Jehofa ba latela sekao sa Bakeresete ba lekgolo la ntlha la dingwaga, ke sone se ba se nang batho ba go tweng ke baruti le ba go tweng ke batho fela. Maloko otlhe a a kolobeditsweng ke badiredi ba ba tlhomilweng mme ba nna le seabe mo tirong ya go rera le go ruta. Basupi ba rulagantswe ka diphuthego tse di nang le maloko a ka nna 100. Banna ba ba godileng sentle semoyeng mo phuthegong nngwe le nngwe ba direla e le “
banna ba bagolwane,” kgotsa bagolwane. (Tito 1:5) Ba dira tiro eno kwantle ga go duelelwa ditirelo tsa bone.


text:
Dibaebele Tse di Dirwang Kwa Japane
Basupi ba ga Jehofa ba tsentse motšhine o mosha kwa bogatisetsong jwa bone kwa Ebina, Japane, e le gore ba dire Dibaebele tsa khabara e e thata le tsa deluxe tse di neng di tlhokega thata.
Kwa tshimologong go ne go na le dilo dingwe tse di neng di tlhobaetsa ka gonne ka Mopitlwe 11, 2011, go ne ga nna le thoromo ya lefatshe le tsunami kwa Japane tse di neng tsa kgaola motlakase.
Mme gone, porojeke e ne ya simologa ka Lwetse 2011. Mo e batlang e le dikgwedi di le tharo moragonyana, go ne ga gatisiwa Dibaebele tsa Thanolo ya Lefatshe le Lesha ka Se-China mo motšhineng ono o mosha.
Motšhine ono o boleele jwa dimetara di le 400. Fa Dibaebele di tsamaya mo motšhineng ono, di a kopanngwa, di tsenngwa dikhabara, di a gatelelwa, di a pakiwa le go tsenngwa mo mabokosong a bo a bewa sentle mo bobolokelong a tlhatlagantswe.
Kgetsi ya Tsie e Kgonwa ka go Tshwaraganelwa
Gore tiro eno e atlege e ne e tshwanetse go rulaganngwa le go kaelwa sentle. Ka sekai, motšhine ono o ne o tshwanetse go phuthiwa sentle, o tsenngwe mo dikereiteng, o pegwe mo dikhonteineng di le 34 kwa Yuropa o bo o romelwe kwa Japane.
Maloko a le lesome a kwa ofising ya lekala ya Basupi ba ga Jehofa kwa United States a ne a ya kwa Japane go ya go thusa ka porojeke eno. Bangwe ba ne ba nna dikgwedi di le thataro kwa Japane ba ruta badiri ba koo go dirisa motšhine le go o tlhokomela.
Motšhine ono o mosha o kgatlhile madirelo a mangwe a kwa Japane a go kopanya dibuka, go gatisa le go phasalatsa. Ka Mopitlwe 19, 2012 batho ba feta lekgolo go tswa kwa madirelong ao ba ne ba etela lefelo la rona la bogatisetso. Ba le ratile thata.
Pele ba tsamaya, mongwe le mongwe wa bone o ne a newa khopi ya Thanolo ya Lefatshe le Lesha e e gatisitsweng mo motšhineng ono.
Lekala la Japane le dira mmogo le lekala la kwa United States le Brazil go gatisetsa Basupi ba ga Jehofa Dibaebele tsa khabara e e thata.
‘Tiro e ke Tla e Dirang Morago ga Eno e Tla Nna Thata’
Basupi ba ga Jehofa le batho ba dikhampani tse dingwe ba ba neng ba tlile go thusa mo porojekeng eno ba ne ba itumelela go dira mmogo. Modiri mongwe yo e seng Mosupi o ne a re: “
Ke lo tsaya jaaka lelapa la me.”
Ka letsatsi la bofelo la porojeke eno modiri mongwe yo e seng Mosupi o ne a re: “
Tiro e ke tla tshwanelwang ke go e dira morago ga eno e tla nna thata ka gonne e ka se tshwane le go dira mo Watchtower!”


text:
Nka Kgona Jang go Dira Tiro e Ntsi Jaana ya Sekolo?
Se o ka se dirang
Senka lefelo le o ka ithutelang mo go lone. Ga le a tshwanela go nna le sepe se se itayang tsebe. Fa go kgonega, dirisa tafole. Go se ka ga nna le thelebishene mo go yone.
Dira gore dilo tsa botlhokwa di tle pele. E re ka dithuto tsa gago di le botlhokwa, ikemisetse go nna o dira tiro ya gago ya sekolo e e direlwang kwa gae pele.
O se ka wa nnela go beela dilo nako e e tlang. Nna le thulaganyo e e tlhomameng ya go dira tiro ya sekolo mme o e ngaparele.
Nna le thulaganyo. Dira tshwetso ya gore o tshwanetse go dira tiro efe pele, e bo e latelwa ke efe, jalo le jalo. Kwala lenaane leno mo pampiring mme o beele tiro nngwe le nngwe nako. Nako le nako fa o fetsa tiro, e tshwaye gore o e feditse.
Itapolose. Fa o bona o sa tlhole o kgona go tlhoma mogopolo, ikhutse go se kae. Go tswa foo o boele mo tirong ya gago ya sekolo ka bonako jo bo kgonegang.
Itshepe. Gakologelwa, moithuti yo o dirang sentle o bonwa thata ka go tlhoafala e seng ka botlhale. (Diane 10:4) O ka atlega kwa sekolong. Tsaya matsapa, mme o tla bona maduo.


text:
Batho ba le Bantsi ba Ithuta go Bala le go Kwala
Ka 2011, Basupi ba ga Jehofa ba ne ba thusa batho ba feta 5 700 go ithuta go bala le go kwala.
Ghana:
Mo dingwageng di le 25 tse di fetileng, re thusitse batho ba feta 9 000 go ithuta go bala le go kwala.
Zambia:
Fa e sa le go tloga ka 2002, batho ba ka nna 12 000 ba tokafaditse bokgoni jwa bone jwa go bala le go kwala. Agnes wa dingwaga di le 82 a re: “
Fa go ne go itsisiwe kwa phuthegong ya rona gore go tla nna le ditlelase tsa go ithuta go bala le go kwala, ke ne ka ikwadisa. Mo thutong ya ntlha ke ne ka ithuta go kwala leina la me!”
Peru:
Moithuti mongwe wa dingwaga di le 55 o ne a kwala jaana: “
E re ka batsadi ba me ba sa nkisa sekolong, ke ne ke sa akanye gore ke tla kgona go ithuta go bala le go kwala.”
Mozambique:
Mo dingwageng di le 15 tse di fetileng batho ba feta 19 000 ba ithutile go bala. Moithuti mongwe yo o bidiwang Felizarda o ne a re: “Ke itumelela gore jaanong ke kgona go bula Baebele le go e balela batho. Go ne go le thata go dira jalo.”
Solomon Islands:
Ofisi ya rona ya lekala e kwala jaana: “
Mo nakong e e fetileng batho ba bantsi ba ba nnang kwa mafelong a a kwa thoko ba ne ba sa tsene dikolo. Gape ke basetsana ba le mmalwa fela ba ba neng ba tsena sekolo. Ka jalo, batho ba bagolo ba ne ba solegelwa molemo ke ditlelase tseno tsa go ithuta go bala le go kwala. Ba le bantsi fa ba sena go fetsa mo ditlelaseng tseno ga ba tlhole ba inyatsa.”


text:
DINTLHA TSE DI OKETSEGILENG
Letsatsi la Katlholo ke Eng?
GO TLA eng mo mogopolong wa gago fa o akanya ka Letsatsi la Katlholo? Batho ba le bantsi ba akanya gore dibilione tsa batho di tla tlisiwa ka bongwe ka bongwe fa pele ga setulo sa Modimo sa bogosi. Mme fa ba le fa pele ga sone, mongwe le mongwe o tla atlholwa. Bangwe ba tla segofadiwa ka go ya go tshela kwa legodimong, mme ba bangwe bone ba tla atlholelwa tlhokofatso ya bosakhutleng. Le fa go ntse jalo, Baebele yone e bua se sele gotlhelele fa e bua ka nako ya katlholo. Lefoko la Modimo le e tlhalosa e se nako e e boifisang, mme e le nako ya go nna le tsholofelo le ya go tsosolosiwa ga dilo tsotlhe.
Mo go Tshenolo 20:11, 12, re bala mafoko ano a ga moaposetoloi Johane a a tlhalosang Letsatsi la Katlholo: “Ka bona setulo sa bogosi se segolo se sesweu le yo o ntseng mo go sone. Lefatshe le legodimo tsa tshaba fa pele ga gagwe, mme tsa se ka tsa bonelwa bonno. Mme ka bona baswi, ba bagolo le ba bannye, ba eme fa pele ga setulo sa bogosi, mme dikwalo tsa momeno tsa bulwa. Mme lokwalo lwa momeno lo longwe lo ne lwa bulwa; ke lokwalo lwa momeno lwa botshelo. Mme baswi ba ne ba atlholwa go ya ka dilo tse di kwadilweng mo dikwalong tseno tsa momeno go ya ka ditiro tsa bone.” Moatlhodi yo go buiwang ka ene fano ke mang?
Jehofa Modimo ke ene Moatlhodi yo mogolo wa batho. Le fa go ntse jalo, o abetse mongwe o sele tiro ya gagwe ya go atlhola. Go ya ka Ditiro 17:31, moaposetoloi Paulo o ne a re Modimo “o tlhomile letsatsi le ka lone a ikaelelang go atlhola lefatshe le le nang le banni ka tshiamo ka monna yo a mo tlhomileng.” Moatlhodi yo o tlhomilweng yono ke Jesu Keresete yo o tsositsweng mo baswing. (Johane 5:22) Le fa go ntse jalo, Letsatsi le Katlholo le simolola leng? Le tsaya lobaka lo lo kae?
Buka ya Tshenolo e bontsha gore Letsatsi la Katlholo le simolola morago ga ntwa ya Aramagedona, fa tsamaiso ya ga Satane mo lefatsheng e tla bo e sentswe. * (Tshenolo 16:14, 16; 19:19–20:3) Morago ga Aramagedona, Satane le madimona a gagwe ba tla tsenngwa mo moleteng dingwaga di le sekete. Mo nakong eo, baruaboswa ba selegodimo ba ba 144 000 e tla bo e le baatlhodi e bile ba tla bo ba busa “e le dikgosi le Keresete dingwaga di le sekete.” (Tshenolo 14:1-3; 20:1-4; Baroma 8:17) Letsatsi la katlholo ga se letsatsi le le tlileng go feta ka bonako la diura tse 24. Le tsaya dingwaga di le sekete.
Mo nakong eo ya dingwaga tse di sekete, Jesu Keresete o tla “atlhola batshedi le baswi.” (2 Timotheo 4:1) “Batshedi” e tla bo e le “boidiidi jo bogolo” jo bo tla falolang Aramagedona. (Tshenolo 7:9-17) Gape, moaposetoloi Johane o ile a bona “baswi . . . ba eme fa pele ga setulo sa bogosi” sa katlholo. Fela jaaka Jesu a ile a solofetsa, ‘ba ba mo mabitleng a kgakologelo ba tla utlwa lentswe la ga Keresete mme ba tla tswa’ mo go one ka go tsosiwa mo baswing. (Johane 5:28, 29; Ditiro 24:15) Mme botlhe ba tla atlholwa mo motheong ofe?
Go ya ka ponatshegelo e moaposetoloi Johane a e boneng, ‘dikwalo tsa momeno di ne tsa bulwa’ mme “baswi ba ne ba atlholwa go ya ka dilo tse di kwadilweng mo dikwalong tseno tsa momeno go ya ka ditiro tsa bone.” A dikwalo tseno tsa momeno ke pego ya ditiro tsa batho bano tsa nako e e fetileng? Nnyaa, batho ga ba kitla ba atlholwa ka se ba neng ba se dira pele ba swa. Re itse seo jang? Baebele ya re: “Yo o suleng o golotswe mo boleong.” (Baroma 6:7) Ka jalo, re ka re ba ba tsosiwang ba simolola botshelo sesha. Ka jalo, seno se raya gore dikwalo tsa momeno di tshwanetse tsa bo di raya dilo tse dingwe tse Modimo a batlang batho ba di dira. Gore bafalodi ba Aramagedona le batho ba bangwe ba ba tsositsweng mo baswing ba kgone go tshelela ruri, ba tla tshwanelwa ke go ikobela ditaelo tsa Modimo, go akaretsa le ditaelo dipe tse dingwe tse disha tse Jehofa a tla ba nayang tsone mo nakong ya dingwaga tse di sekete. Ka jalo, batho ba tlile go atlholwa ka se ba se dirang mo nakong ya Letsatsi la Katlholo.
Letsatsi la Katlholo le tla naya dibilione tsa batho tshono ya bone ya ntlha ya go ithuta thato ya Modimo le go tshela tumalanong le yone. Seno se raya gore go tla dirwa tiro e kgolo tota ya go ruta batho. Ee ruri, “banni ba naga e e ungwang ruri ba tla ithuta tshiamo.” (Isaia 26:9) Le fa go ntse jalo, ga se botlhe ba ba tla ratang go tshela tumalanong le thato ya Modimo. Isaia 26:10 ya re: “Le fa moikepi a ka utlwelwa botlhoko, ruri ga a kitla a ithuta tshiamo. Mo lefatsheng la tshiamo o tla dira ka tshiamololo mme ga a kitla a bona tlotlomalo ya ga Jehofa.” Baikepi bano ba tlile go bolaelwa ruri mo nakong ya Letsatsi la Katlholo.—Isaia 65:20.
Kwa bokhutlong jwa Letsatsi la Katlholo, batho ba ba tla bong ba sa ntse ba tshela ba tla bo ba “tshela” ka botlalo e le batho ba ba itekanetseng. (Tshenolo 20:5) Ka jalo, mo Letsatsing la Katlholo, batho ba tla busediwa gape mo boemong jwa bone jwa go itekanela. (1 Bakorintha 15:24-28) Morago ga moo go tla latela teko ya bofelo. Satane o tla gololwa mo kgolegelong ya gagwe a bo a letlwa gore a leke go tsietsa batho la bofelofelo. (Tshenolo 20:3, 7-10) Botlhe ba ba sa tsamaisaneng le ene ba tla ipelela ka botlalo go diragadiwa ga tsholofetso e e mo Baebeleng e e reng: “Basiami ba tla rua lefatshe, mme ba tla aga mo go lone ka bosakhutleng.” (Pesalema 37:29) Ee, Letsatsi la Katlholo le tla solegela batho botlhe ba ba ikanyegang molemo!
^ ser. 1 Malebana le Aramagedona, tsweetswee leba Insight on the Scriptures, Bolumo 1, ditsebe 594-5, 1037-8, le kgaolo 20 ya Obamela Modimo yo o Esi wa Boammaaruri, tse di gatisitsweng ke Basupi ba ga Jehofa.


text:
Bodiredi Jwa Rona Jwa Phatlalatsa
Go Rera go Iphaphatha le Noka ya Xingu
Setlhopha sa Basupi se ne sa tsamaya ka sekepe sa dimetara di le 15 go rera ka Bogosi jwa Modimo kwa bathong ba ba mo metsaneng e e iphaphathileng le noka.
Batho ba ba Ratang Kgololesego ba Kopana Kwa Armada
Basupi ba ga Jehofa ba ne ba dirisa dikolotsana tse di beilweng dikgatiso mme ba naya bajanala ba ba tlileng kwa moletlong ono kwa Fora dikgatiso tsa Baebele.
Dingwaga di le Masomeasupa Tsa Sekolo sa Gileade
Ka Tlhakole 1, 1943, tlelase ya ntlha ya sekolo se se kgethegileng e ne ya simologa kwa bokonebophirima jwa New York. Se thapisitse badiredi ba le diketekete gore ba rute ba bangwe ka Modimo.
Ke ka Ntlha Yang fa lo Ithuta Se-Bengali?
Ke ka ntlha yang fa Basupi ba ga Jehofa ba le 23 kwa Queens, New York, U.S.A bosheng jaana ba ne ba ithuta go bua le go bala Se-Bengali?


text:
Ditsela Tsa go Bona Boitumelo mo Lelapeng
Go Dirisa Madi Sentle
Monna a re: “Ke akanya gore mogatsake, Laura * o dirisa madi mo dilong tse di sa tlhokegeng—tse ke akanyang gore ga re di tlhoke. Mme go bonala a sa kgone go boloka madi! Seno e nna bothata jo bogolo fa re lebana le mathata a a neng a sa lebelelwa a a tlhokang madi. Ke a tle ke re fa fela mogatsake a tshwara madi, o a a dirisa.”
Mosadi a re: “Gongwe ga ke kgone go boloka madi mme gone mogatsake ga a itse gore dilo di a tura—dijo, fanitšhara le dilo tse dingwe tsa mo lapeng—e bile ke nna ke salang mo lapeng. Ke nna ke itseng dilo tse re di tlhokang ke bo ke di reka le fa seo se dira gore re nne le dikgotlhang ka kgang ya go dirisa madi.”
SENGWE sa dilo tse go leng thata gore banyalani ba tlotle ka sone ba sa omane ke madi. Ga go gakgamatse go bo go tlotla ka dikgang tsa madi e le sengwe sa dilo tse gantsi di dirang gore go nne le dikgotlhang mo manyalong.
Banyalani ba ba seng tekatekano mo tseleng e ba lebang madi ka yone ba ka nna le kgatelelo ya maikutlo, dikgotlhang, go utlwa botlhoko mo maikutlong le e leng go senya kamano ya bone e ntle le Jehofa. (1 Timotheo 6:9, 10) Batsadi ba ba sa buisaneng ka kgang ya madi le go a lekanyetsa sentle ba ka patelesega go bereka diura tse di oketsegileng, ka go dira jalo ba amoga bone le bana ba bone nako ya go nonotsha kamano ya bone le Jehofa le go tlhokomelana ka dilo tse ba di tlhokang mo maikutlong. Gape ba ruta bana ba bone go se dirise madi sentle.
Baebele ya re: ‘Madi ke tshireletso.’ (Moreri 7:12) Madi a tla sireletsa lenyalo le lelapa la gago fa o sa ithute fela go a laola mme gape o ithuta kafa o ka buang ka one le molekane wa gago ka gone. * Tota e bile, go tlotla ka madi e ka nna selo se se nonotshang kamano ya balekane ba lenyalo go na le gore ba ngangisane ka one.
Mme gone, ke eng fa madi a dira gore go nne le mathata a mantsi mo lenyalong? Mme ke dilo dife tse di mosola tse lo ka di dirang gore go tlotla ka madi e se ka ya nna kgang e e felelang ka manganga le dikganetsano?
Ke Dikgwetlho Dife Tse lo ka Lebanang le Tsone?
Gantsi dikganetsano tse di nnang teng tsa kafa madi a ka dirisiwang ka gone ga di dintsi jaaka tse di bakiwang ke go bo molekane yo mongwe a sa ikanye yo mongwe kgotsa a boifa gore a ka se dirise madi sentle. Ka sekai, monna yo o batlang go itse gore mosadi wa gagwe o dirisa madi jang, tota le a mannye, a ka tswa a raya gore ga a dumele gore mosadi wa gagwe a ka tlhokomela madi a lelapa. Mosadi yo o ngongoregang ka gore monna wa gagwe o boloka madi a mannye, a ka tswa a boifa gore fa go ka direga sengwe mo isagweng ba ka tlhoka madi.
Kgwetlho e nngwe e banyalani ba lebanang le yone ke tsela e ba godisitsweng ka yone. Matthew yo o nang le dingwaga di le robedi a nyetse a re: “Mosadi wa me o goletse mo lelapeng le madi a neng a dirisiwa sentle. Ga a na poifo e ke nang le yone. Rre e ne e le letagwa e bile a goga motsoko mme ka nako e ntsi o ne a se na tiro ya boitshediso. Gantsi re ne re tlhoka dilo tsa botlhokwa mme seo se ne sa dira gore ke boife go dira dikoloto. Ka dinako tse dingwe, seno se dira gore ke se ka ka kgotsofalela tsela e mosadi wa me a dirisang madi ka yone.” Le fa mabaka e ka tswa e le afe a a bakang mathata a madi, o ka dirang gore madi a gago a sireletse lenyalo la lona go na le gore e nne selo se lo ngangisanang ka sone?
Ke eng se se botlhokwa thata mo go wena—madi kgotsa lenyalo la gago?
Ditsela Tse Nnè Tsa go Atlega
Gone ke boammaaruri gore Baebele ga se buka e e tlhalosang kafa batho ba ka dirisang madi ka gone. Le fa go ntse jalo, e na le kgakololo e e mosola e e ka thusang banyalani gore ba tile mathata a madi. Ke eng fa lo sa sekaseke kgakololo ya yone le go leka go dirisa dikakantsho tse di fa tlase fano?
1. Ithuteng gore lo se ka lwa omana fa lo bua ka madi.
“Go na le botlhale mo go ba ba gakololanang.” (Diane 13:10) Ka ntlha ya tsela e o godisitsweng ka yone, o ka nna wa ikutlwa o sa gololesega go bua le batho ba bangwe ka madi, segolobogolo le molekane wa gago. Le fa go le jalo, go botlhale gore o ithute go tlotla ka kgang eno e e botlhokwa. Ka sekai, ke eng fa o sa tlhalosetse molekane wa gago kafa batsadi ba gago ba ka tswang ba tlhotlheleditse tsela e o lebang madi ka yone? Le wena leka go tlhaloganya kafa tsela e molekane wa gago a godisitsweng ka yone e amang tsela e a dirisang madi ka yone.
Ga lo a tshwanela go leta gore lo nne le mathata pele lo tlotla ka madi. Mokwadi mongwe wa Baebele o ne a botsa jaana: “A bobedi bo ka tsamaya mmogo bo sa kopana ka nako e bo e beelaneng?” (Amose 3:3) Molaomotheo ono o ka dirisiwa jang? Fa lo beela nako kwa thoko gore lo tlotle ka dikgang tsa madi, lo tla fokotsa dikgotlhang tse di ka nnang teng ka ntlha ya go sa tlhaloganyane.
LEKA SENO: Tlhophang nako e ka metlha lo ka e dirisang go tlotla ka madi a lelapa. Lo ka tlotla ka letsatsi la ntlha la kgwedi nngwe le nngwe kgotsa ka letsatsi le le rileng beke le beke. Dirang gore motlotlo wa lona o nne mokhutshwane, gongwe e nne metsotso e le 15 kgotsa e e kwa tlase. Tlhophang nako e lotlhe lo tla bong lo iketlile. Dumalanang gore ga lo ne lo bua ka madi ka dinako dingwe, jaaka fa lo ja kgotsa lo na le bana.
2. Dumalanang gore lo tla dirisa jang madi a lo a amogelang.
“Mo go bontshaneng tlotlo etelelang pele.” (Baroma 12:10) Fa e le gore ke wena fela o berekang, o ka bontsha gore o tlotla molekane wa gago ka go leba madi a o a amogelang e se a gago mme e le a lelapa.—1 Timotheo 5:8.
Fa wena le molekane wa gago lo bereka, lo ka tlotlana ka go bolelelana gore lo amogela bokae le gore lo dirisa madi ao jang, go akaretsa le gore lo duela dilo dife tse di tlhokang madi a mantsi. Fa o sa bolelele molekane wa gago dilo tseno, seno se ka dira gore a se ka a go tshepa e bile se ka senya kamano ya lona. Mme gone seno ga se reye gore o tshwanetse go mmolelela nako le nako fa o reka sengwe, tota le fa e le sa madi a mannye. Fa o buisana le ene pele o reka dilo tse di tlhokang madi a mantsi, o bontsha gore o anaanela tsela e a ikutlwang ka yone.
LEKANG SENO: Dumalanang ka madi a lo ka se tlhokeng go bolelelana ka one fa lo a dirisa, gongwe R100, R1 000 kgotsa madi mangwe a lo ka dumalanang ka one. Ka metlha buisana le molekane wa gago fa o tlhoka go dirisa madi a a fetang a lo dumalaneng ka one.
3. Kwalang fa fatshe gore lo ikaeletse go dirisa madi jang.
“Fa o rulaganya dilo e bile o dira ka natla, o tla nna le mo gontsi.” (Diane 21:5, Contemporary English Version) Sengwe se lo ka se dirang go rulaganyetsa isagwe le gore lo se ka lwa senya madi ke go nna le tekanyetso ya madi. Nina yo o nang le dingwaga di le tlhano a nyetswe, a re: “Go kwala madi a o a amogelang le ditshenyegelo go a thusa. O kgona go bona gore o na le madi a a kana kang.”
Ga lo tlhoke go dirisa mekgwa e e raraaneng ya go dira tekanyetso ya madi. Darren yo o nang le dingwaga di le 26 a nyetse e bile a na le bana ba le babedi ba basimane a re: “Kwa tshimologong re ne re dirisa dienfelopo go laola tsela e re dirisang madi ka yone. Re ne re tsenya madi a re tla a dirisang ka beke mo dienfelopong tse di farologaneng. Ka sekai, re ne re na le enfelopo ya go tsenya madi a dijo, ya go tsenya a go itlosa bodutu le ya go baakanya moriri. Fa re ne re tlhoka madi re ne re a tsaya mo enfelopong e nngwe mme ka metlha re ne re tlhomamisa gore re a busetsa mo enfelopong eo ka bonako jo bo kgonegang.” Fa e le gore ke ka sewelo lo duelang dikoloto ka kheshe, mme lo dirisa mokgwa wa eleketeroniki kgotsa karata ya sekoloto, go botlhokwa thata gore lo rulaganye dilo le go boloka rekoto ya ditshenyegelo.
LEKANG SENO: Kwalang madi a dilo tse ditlhwatlhwa tsa tsone di sa fetogeng. Dumalanang gore lo tla boloka bokae mo mading a lo a amogelang. Dirang lenaane la dilo tse ditlhwatlhwa tsa tsone di fetofetogang tse di jaaka dijo, motlakase le founu. Go tswa foo kwalang madi otlhe a lo a dirisitseng mo dikgweding di le mmalwa. Fa go tlhokega, fetolang tsela e lo tshelang ka yone gore lo se ka lwa nna le sekoloto.
4. Dumalanang ka gore ke mang yo o tla dirang dilo dingwe.
“Batho ba babedi ba botoka go na le a le mongwe, ka gonne ba kgona go dira tiro e ntsi mmogo.” (Moreri 4:9, 10, New Century Version) Mo malapeng mangwe, monna ke ene a tlhokomelang kafa madi a lelapa a dirisiwang ka gone. Mo go a mangwe, mosadi ke ene a dirang jalo. (Diane 31:10-28) Le fa go ntse jalo, banyalani ba le bantsi ba tlhopha go thusana mo kgannyeng eno. Mario yo o nang le dingwaga di le 21 a nyetse a re: “Mogatsake o duela dikoloto le ditshenyegelo tse dingwe tse dinnye. Nna ke duela makgetho, rente le dilo tse dingwe tse re tshwanetseng go di duela. Re bolelelana ka se re se dirang e bile re a thusana.” Le fa lo ka tswa lo dirisa mokgwa ofe, selo sa botlhokwa ke go dira mmogo jaaka setlhopha.
LEKANG SENO: Fa lo sena go bona gore ke dilo dife tse mongwe le mongwe a kgonang go di dira sentle le tse a sa kgoneng go di dira sentle, buisanang gore o tla tlhokomela dilo dife. Morago ga dikgwedi di le mmalwa sekasekang gape se lo dumalaneng ka sone. Ikemisetseng go dira diphetogo. Gore o anaanele tiro e molekane wa gago a e dirang e e jaaka go duela dikoloto kgotsa go reka dilo tse lo di tlhokang, gongwe o ka rata gore lo nne lo refosana maikarabelo ao.
Se Motlotlo wa Lona ka Madi o Tshwanetseng go se Senola
Motlotlo wa lona ka madi ga o a tshwanela go dira gore lo se ka lwa ratana. Leah yo o nang le dingwaga di le tlhano a nyetswe o ile a lemoga boammaaruri jwa seo. A re: “Nna le mogatsake re ithutile go bua ka kgololesego e bile re sa fitlhe sepe ka kgang ya madi. Ka ntlha ya seno re dirisana mmogo jaaka setlhopha mme lorato lwa rona lo oketsegile.”
Fa banyalani ba tlotla kafa ba batlang go dirisa madi ka gone, ba bolelelana dilo tse ba ikaeletseng go nna le tsone e bile ba bontsha kafa ba ikaeletseng ka gone gore lenyalo la bone le atlege. Fa ba buisana pele ga ba reka dilo tse di tlhokang madi a mantsi, ba bontsha gore ba tlotla maikutlo a molekane yo mongwe le tsela e a lebang dilo ka yone. Fa mongwe le mongwe a letla yo mongwe go dirisa madi a a rileng kwa ntle ga gore lo buisane ka gone seo se bontsha gore lo a tshepana. Fa banyalani ba tlotlana e bile ba tshepana seo se tla dira gore ba tswelele ba ratana. Kamano e e ntseng jalo e botlhokwa go feta madi, ka jalo ga lo tlhoke go ngangisana ka one.
^ ser. 3 Maina a fetotswe.
^ ser. 7 Baebele ya re “monna ke tlhogo ya mosadi wa gagwe,” ka jalo o na le boikarabelo jo bogolo jwa go tlhokomela kafa madi a lelapa a tla dirisiwang ka gone le go tshwara mosadi wa gagwe ka lorato mme e seng ka bogagapa.—Baefeso 5:23, 25.
IPOTSE JAANA . . .
Ke leng labofelo nna le molekane wa me re neng ra bua ka madi re sa omane?
Nka bua eng kgotsa ka dira eng go bontsha gore ke anaanela tsela e molekane wa me a tlhokomelang lelapa ka yone?


text:
SETLHOGO SE SE KA FA NTLE | TOTA MOLAETSA WA BAEBELE WA RENG?
Re Tlile Jang Mono?
Genesise, buka ya ntlha ya Baebele, e tlhalosa tshimologo ya lobopo jaana ka bokhutshwane: “Mo tshimologong Modimo o ne a bopa magodimo le lefatshe.” (Genesise 1:1) Fa Modimo a sena go dira dimela le diphologolo, o ne a bopa batho ba ntlha, Adame le Efa. Ba ne ba farologane le diphologolo ka gonne ba na le dinonofo tse di rileng tsa Modimo, go akaretsa le kgololesego ya go itlhophela. Ka jalo, ba ne ba tla ikarabelela se ba se dirang. Fa ba ne ba ile ba ikobela ditaelo tsa Modimo, ba ka bo ba ne ba ile ba nna le seabe mo boikaelelong jwa Modimo e le batsadi ba ntlha ba batho mo lefatsheng lotlhe, ba ba neng ba tla itumelela botshelo jwa kagiso, jo bo itekanetseng jwa go ya go ile mo lefatsheng.
Le fa go ntse jalo, moengele mongwe, kgotsa sebopiwa sa moya, se e ile sa dirisa tshono eo go dira gore batho ba diragatse dikeletso tsa gagwe tsa bopelotshetlha. Ka go dira jalo, o ne a nna Satane, go go rayang “Moganetsi.” A dirisa noga, Satane o ne a tsietsa Efa, a mmolelela gore o tla itumela fa a sa kaelwe ke Modimo. Adame le Efa ba ne ba latela Satane, ba senya kamano ya bone le Modiri wa bone. Ka ntlha ya tshwetso e e sa siamang e ba e dirileng, batsadi ba rona ba ntlha ba ne ba palelwa ke go bona botshelo jo bo sa feleng, mme ba fetisetsa boleo le loso lo re sa kgoneng go lo tila, mo go rona rotlhe.
Ka bonako morago ga foo, Modimo o ne a tlhalosa boikaelelo jwa gagwe jwa go fetola maemo a a utlwisang botlhoko ano le go naya bana ba ga Adame tsela ya go bona botshelo jo bo sa feleng. Modimo o ne a bolelela pele gore “losika”—mongwe yo o kgethegileng—kgabagare lo tla senya Satane le go dirolola pogo yotlhe e e bakilweng ke Satane, Adame le Efa. (Genesise 3:15) “Losika” loo e ne e tla nna mang? Go ne go tla bonala fa nako e ntse e tsamaya.
Mme go fitlha nako eo e goroga, Satane o ne a nna a leka go kgoreletsa boikaelelo jo bo siameng jwa Modimo. Boleo le boikepo di ne tsa anama ka bonako. Modimo o ne a swetsa ka gore a senye batho ba ba boikepo ka morwalela. O ne a laela Noa wa mosiami gore a age araka—lebokoso le legolo le le kokobalang—go boloka ene le ba lelapa la gagwe mmogo le diphologolo tse a ileng a laelwa gore a di tsenye mo arakeng.
Ngwaga morago ga Morwalela, Noa le ba lelapa la gagwe ba ne ba tswa mo arakeng ba tsena mo lefatsheng le le phepa. Mme “losika” lo ne lo ise lo bonale.


text:
A Bogosi Jwa Modimo bo mo Pelong ya Gago?
Karabo ya Baebele
Nnyaa, Bogosi jwa Modimo ga se boemo jo bo mo dipelong tsa Bakeresete. * Baebele e bontsha kwa tota bo leng gone ka go bo bitsa “bogosi jwa legodimo.” (Mathaio 4:17, Baebele e e Boitshepo) Bona kafa Baebele e bontshang ka gone gore Bogosi joo ke puso ya mmatota e e busang e le kwa legodimong.
Bogosi jwa Modimo bo na le babusi, babusiwa, melao le taolo ya go diragatsa thato ya Modimo kwa legodimong le mo lefatsheng.
—Mathaio 6:10; Tshenolo 5:10.
Puso kgotsa Bogosi jwa Modimo bo tla busa “ditšhaba, ditlhopha tsa ditšhaba le dipuo tsotlhe” mo lefatsheng. (Daniele 7:
13, 14) Taolo ya go busa e tswa kwa Modimong, e seng mo babusiweng ba yone.—Pesalema 2:4-6; Isaia 9:7.
Jesu o ne a bolelela baaposetoloi ba gagwe ba ba ikanyegang gore ba tla bo ba na le ene kwa legodimong mo “ditulong tsa bogosi.”—Luke 22:28, 30.
Bogosi bo na le baba, mme bo tla ba nyeletsa.—Pesalema 2:1, 2, 8, 9; 110:1, 2; 1 Bakorintha 15:25, 26.
Baebele ga e rute gore Bogosi jwa legodimo bo mo pelong ya motho le gore bo busa go tswa moo. Le fa go ntse jalo, e ruta gore “lefoko la bogosi” kgotsa ‘dikgang tse di molemo tsa bogosi’ di ka ama, e bile di tshwanetse go ama dipelo tsa rona.—Mathaio 13:19; 24:14.
Go kaya eng go re “bogosi jwa Modimo bo mo teng ga lona”?
Batho bangwe ba tlhakanngwa tlhogo ke kwa Bogosi jwa Modimo bo leng gone ka ntlha ya tsela e Luke 17:21 e ranotsweng ka teng mo dithanolong tse dingwe tsa Baebele. Ka sekai, Baebele e e Boitshepo ya re, “bogosi jwa Modimo bo mo teng ga lona.” Gore re tlhaloganye temana eno sentle, re tshwanetse go akanya ka ditemana tse di e dikologileng.
Jesu o ne a bua le Bafarasai, setlhopha sa baeteledipele ba bodumedi ba ba neng ba mo ganetsa e bile ba loga leano la go mmolaya. (Mathaio 12:14; Luke 17:20) A go a utlwala go akanya gore Bogosi bo ne bo le mo dipelong tsa bone tse di kgwaraletseng? Jesu o ne a ba raya a re: “Mo teng lo tletse boitimokanyo le go tlhoka molao.”—Mathaio 23:27, 28.
Dithanolo tse dingwe di tlhalosa mafoko a ga Jesu a a mo go Luke 17:21 ka nepo ka go re: “Bogosi jwa Modimo bo na le lona fano.” (Mokwalo o o sekameng ke wa rona; Contemporary English Version) “Bogosi jwa Modimo bo mo gare ga lona.” (Thanolo ya Lefatshe le Lesha) Bogosi jwa legodimo bo ne bo “na le” kgotsa bo le “mo gare” ga Bafarasai, ka gonne Jesu, yo o neng a eme fa pele ga bone, e ne e le ene yo Modimo a mo tlhophileng gore e nne Kgosi.—Luke 1:32, 33.
^ ser. 3 Madumedi a le mantsi a a ipitsang a Bokeresete a ruta gore Bogosi jwa Modimo bo mo teng ga motho, kgotsa mo pelong. Ka sekai, Mokgatlho wa dikereke tsa Baptist tsa Borwa (Southern Baptist Convention) kwa United States, o ile wa bolela gore Bogosi jwa Modimo ka tsela nngwe ke “go rena ga Modimo mo pelong le mo botshelong jwa motho.” Ka tsela e e tshwanang, Mopapa Benedict XVI o ne a bua jaana mo bukeng ya gagwe ya Jesus of Nazareth, “go tla ga Bogosi jwa Modimo ke fa motho a reetsa ka pelo yotlhe a bo a dumela.”